title: 2011/295/UE: Deċiżjoni tal-Bank Ċentrali Ewropew tal- 20 ta’ April 2011 dwar l-għażla ta’ fornituri ta’ servizz ta’ netwerk ta’ TARGET2-Securities (BĊE/2011/5)

text:
               21.5.2011

               MT

               Il-Ġurnal Uffiċjali tal-Unjoni Ewropea

               L 134/22

         DEĊIŻJONI TAL-BANK ĊENTRALI EWROPEW
   tal-20 ta’ April 2011
   dwar l-għażla ta’ fornituri ta’ servizz ta’ netwerk ta’ TARGET2-Securities
   (BĊE/2011/5)
   (2011/295/UE)
   IL-KUNSILL GOVERNATTIV TAL-BANK ĊENTRALI EWROPEW,
   Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew (iktar ’il quddiem l-“Istatut tas-SEBĊ”) u b’mod partikolari l-Artikoli 3.1 u 12.1 u l-Artikoli 17, 18 u 22 tiegħu,
   Billi:

               (1)

               TARGET2-Securities (iktar ’il quddiem “T2S”) għandu l-għan li jiffaċilita l-integrazzjoni wara n-negozjar billi joffri ħlas pan-Ewropew ċentrali, newtrali u mingħajr fruntieri ta’ flus kontanti u titoli fi flus tal-bank ċentrali sabiex id-depożitorji ċentrali tat-titoli (central securities depositories –CSDs) ikunu jistgħu jipprovdu lill-klijenti tagħhom b’servizzi ta’ ħlas armonizzati u kommoditizzati b’kunsinna kontra pagament f’ambjent tekniku integrat b’kapaċitajiet transkonfinali.

               (2)

               Fil-kuntest tat-Tielet Rapport tal-Progress Interim ta’ T2S, fi Frar 2010, il-Bord għall-Programm T2S iddeċieda li d-Deutsche Bundesbank, il-Banco de España, il-Banque de France u l-Banca d’Italia (iktar ’il quddiem l-“4BĊ”) ser jagħmlu l-preparamenti meħtieġa sabiex ikollhom sa tliet fornituri tas-servizz ta’ netwerk T2S li jipprovdu servizzi ta’ konnettività lill-pjattaforma T2S u li Banca d’Italia għandu jmexxi il-proċedura tal-għażla.

               (3)

               Fil-kuntest tar-Raba’ Rapport tal-Progress T2S, fil-laqgħa tiegħu tal-21 ta’ April 2010, il-Kunsill Governattiv iddeċieda li l-forniment ta’ netwerk fit-T2S għandu jkun soġġett għall-kompetizzjoni u li ser jingħataw massimu ta’ tliet liċenzji.

               (4)

               Fil-kuntest tal-Ħames Rapport tal-Progress T2S, f’Lulju 2010, il-Bord għall-Programm T2S iddeċieda li Banca d’Italia għandu jaġixxi bħala l-fergħa operattiva tal-Eurosistema għall-proċedura tal-għażla. Ġie deċiż ukoll li l-Bord għall-Programm T2S għandu jkun responsabbli biex jinnomina lill-membri tal-bord tal-għażla peress li l-banek ċentrali tal-Eurosistema għandhom jieħdu ħsieb u jkunu responsabbli għall-kriterji tal-għażla u għall-eżitu tad-deċiżjoni tal-bord tal-għażla bbażata fuq il-kriterji tal-għażla. Banca d’Italia għandha twettaq korrettament il-proċedura tal-għażla u r-responsabbiltà speċifika tagħha relatata mal-proċedura tal-għażla għandha tkun separata mir-responsabbiltà li assumew l-4BĊ taħt il-ftehim Livell 2-Livell 3.

               (5)

               Fit-13 ta’ Awwissu 2010, il-Bord għall-Programm T2S iddeċieda li r-responsabbiltà ta’ Banca d’Italia għandha tiġi speċifikata b’mod aktar preċiż f’mandat mill-banek ċentrali tal-Eurosistema lill-Banca d’Italia biex twettaq il-proċedura tal-għażla.

               (6)

               L-iskop tal-proċedura tal-għażla huwa biex fornituri ta’ servizz ta’ netwerk jiġu fdati bl-inkarigu li jipprovdu firxa ta’ servizzi ta’ konnettività ddefiniti minn qabel, li fuq il-bażi tagħhom il-fornituri ta’ servizz ta’ netwerk T2S jiddisinnjaw, jimplimentaw, jipprovdu u jħaddmu soluzzjonijiet ta’ konnettività maħsuba biex tiġi skambjata b’mod sigur informazzjoni dwar negozju bejn l-atturi T2S li jkunu kollegati direttament u l-pjattaforma T2S.

               (7)

               Għalkemm proċedura ta’ għażla għal fornituri ta’ servizz ta’ netwerk T2S tmur lil hinn mill-ambitu tad-Direttiva 2004/18/KE tal-Parlament Ewropew u tal-Kunsill tal-31 ta’ Marzu 2004 fuq koordinazzjoni ta’ proċeduri għall-għoti ta’ kuntratti għal xogħlijiet pubbliċi, kuntratti għal provvisti pubbliċi u kuntratti għal servizzi pubbliċi (1), ir-regoli stipulati fid-Direttiva 2004/18/KE, il-proċeduri stipulati fid-Deċiżjoni BĊE/2008/17 tas-17 ta’ Novembru 2008 li twaqqaf il-qafas għall-akkwist konġunt tal-Ewrosistema (2) u l-liġi nazzjonali li timplimenta d-Direttiva 2004/18/KE fejn applikabbli għall-bank ċentrali mogħti l-mandat għandhom jintużaw bħala linji ta’ gwida ġenerali.

               (8)

               Banca d’Italia nħatret mill-Kunsill Governattiv biex tmexxi l-proċedura tal-għażla għal fornituri ta’ servizz ta’ netwerk T2S.

               (9)

               Banca d’Italia aċċettat l-ħatra u kkonfermat r-rieda tagħha li taġixxi b’mod konformi ma’ din id-Deċiżjoni,

         ADOTTA DIN ID-DEĊIŻJONI:
   Artikolu 1
   Definizzjonijiet
   Għall-finijiet ta’ din id-Deċiżjoni, japplikaw dawn id-definizzjonijiet:

               (a)

               “bank ċentrali” tfisser il-Bank Ċentrali Ewropew (BĊE) jew bank ċentrali nazzjonali taż-żona tal-euro (BĊN) jew bank ċentrali ieħor li jagħmel il-munita tiegħu disponibbli fit-T2S;

               (b)

               “depożitorju tat-titoli ċentrali” (CSD) tfisser entità li: (a) tippermetti li t-tranżazzjonijiet ta’ titoli jiġu pproċessati u mħallsa b’entrata fuq il-kotba; (b) tipprovdi servizzi ta’ kustodja, eż. l-amministrazzjoni ta’ azzjonijiet korporattivi u fidi; u (c) tiżvolġi rwol attiv biex tiżgura l-integrità tal-ħruġ ta’ titoli;

               (ċ)

               “Bord għall-Programm T2S” tfisser il-korp ta’ tmexxija tal-Eurosistema stabbilit skont id-Deċiżjoni tal-BĊE 2009/6 tad-19 ta’ Marzu 2009 fuq it-twaqqif tal-Bord għall-Programm TARGET2-Securities (3), li għandu l-kompitu li jiżviluppa proposti għall-Kunsill Governattiv fuq kwistjonijiet strateġiċi ewlenin u t-twettiq ta’ kompiti ta’ natura purament teknika f’relazzjoni ma’ T2S, jew is-suċċessur tiegħu;

               (d)

               “fornitur ta’ servizz ta’ netwerk T2S” tfisser fornitur ta’ servizz ta’ netwerk li jkun iffirma ftehim ta’ liċenzja biex jipprovdi servizzi ta’ konnettività;

               (e)

               “servizzi ta’ konnettività” tfisser il-konnessjoni diretta ta’ netwerk mal-pjattaforma T2S li attur T2S b’konnessjoni diretta jkun jeħtieġ li tiġi pprovduta minn fornitur ta’ servizz ta’ netwerk T2S sabiex ikun jista’ jibbenefika minn, jew iwettaq kompiti u responsabbiltajiet relatati ma’, is-servizzi T2S;

               (f)

               “liċenzja” tfisser l-att tal-għoti tad-dritt kif mogħti mill-banek ċentrali tal-Eurosistema lil fornitur ta’ servizz ta’ netwerk T2S biex jipprovdi firxa ta’ servizzi ta’ konnettività ddefiniti minn qabel, li fuq il-bażi tagħhom fornitur ta’ servizz ta’ netwerk T2S għandu jiddisinnja, jimplimenta, jipprovdi u jħaddem soluzzjonijiet ta’ konnettività maħsuba biex tiġi skambjata b’mod sigur informazzjoni dwar negozju bejn l-atturi T2S li jkunu konnessi direttament u l-pjattaforma T2S;

               (g)

               “bord tal-għażla” tfisser bord ta’ ħames esperti kompost minn rappreżentant wieħed minn kull bank ċentrali mogħti l-mandat (li jaġixxi bħala president), l-4BĊ u l-EPCO, kif ukoll żewġ rappreżentanti mill-banek ċentrali tal-Eurosistema, kull wieħed minnhom innominat mill-Bord għall-Programm T2S u maħtur formalment mill-bank ċentrali mogħti l-mandat;

               (h)

               “Uffiċċju ta’ Koordinazzjoni tal-Akkwisti tal-Eurosistema” (Eurosystem Procurement Coordination Office - EPCO) tfisser il-korp maħluq taħt id-Deċiżjoni BĊE/2008/17 biex jikkoordina l-akkwisti konġunti tal-Eurosistema;

               (i)

               “Bank ċentrali tal-Eurosistema” tfisser jew BĊN taż-żona tal-euro jew il-BĊE;

               (j)

               “Ftehim Livell 2-Livell 3” tfisser il-ftehim ta’ forniment u tħaddim innegozjat bejn il-Bord għall-Programm T2S u l-4BĊ, approvat mill-Kunsill Governattiv u sussegwentement iffirmat mill-banek ċentrali tal-Eurosistema u l-4BĊ. Fih jinsabu d-dettalji addizzjonali tal-kompiti u r-responsabbiltajiet tal-4BĊ, il-Bord għall-Programm T2S u l-banek ċentrali tal-Eurosistema;

               (k)

               “attur T2S b’konnessjoni diretta” tfisser kwalunkwe entità li hija awtorizzata tiskambja dejta elettronika mal-pjattaforma T2S;

               (l)

               “bank ċentrali mogħti l-mandat” tfisser il-BĊN taż-żona tal-euro maħtur mill-Kunsill Governattiv biex imexxi l-proċedura tal-għażla għall-fornituri ta’ servizz ta’ netwerk T2S u mogħti s-setgħa mill-banek ċentrali tal-Eurosistema biex jiffirma l-ftehim ta’ liċenzja mal-parteċipanti magħżula f’isem u fl-interess tal-banek ċentrali tal-Eurosistema;

               (m)

               “Servizzi T2S” tfisser is-servizzi li għandhom jiġu pprovduti mill-banek ċentrali tal-Eurosistema lis-CSDs u l-banek ċentrali;

               (n)

               “ftehim ta’ liċenzja” tfisser ftehim irregolat mil-liġi Ġermaniża, kif propost mill-Bord għall-Programm T2S u approvat mill-Kunsill Governattiv, li jistabbilixxi d-drittijiet u l-obbligi reċiproki tal-banek ċentrali tal-Eurosistema u tal-fornitur relevanti ta’ servizz ta’ netwerk T2S;

               (o)

               “parteċipant magħżul” tfisser parteċipant fil-proċedura tal-għażla għall-fornituri ta’ servizz ta’ netwerk T2S li jkun ingħata ftehim ta’ liċenzja;

               (p)

               “avviż ta’ kuntratt” tfisser l-avviż tal-proċedura tal-għażla li għandu jiġi ppubblikat f’Il-Ġurnal Uffiċjali tal-Unjoni Ewropea u fil-ġurnal uffiċjali nazzjonali tal-Istat Membru fejn ikun jinsab il-bank ċentrali mogħti l-mandat;

               (q)

               “regoli dwar l-għoti” tfisser ir-regoli dettaljati li jirregolaw il-proċedura tal-għażla u li jikkostitwixxu parti mill-atti tal-għażla li għandhom jiġu ppubblikati;

               (r)

               “atti tal-għażla” tfisser it-tħabbir tal-għoti, l-avviż ta’ kuntratt, kif ukoll ir-regoli dwar l-għoti, u l-annessi tagħhom u d-dokumenti mehmuża magħhom;

               (s)

               “BĊN taż-żona tal-euro” tfisser il-BĊN ta’ Stat Membru li l-munita tiegħu hija l-euro;

               (t)

               “prova tal-kunċett” tfisser test li għandu jsir minn fornitur ta’ servizz ta’ netwerk T2S wara l-iffirmar tal-ftehim ta’ liċenzja, li huwa mmirat biex tiġi vverifikata l-konformità tas-soluzzjoni li huwa joffri ma’ rekwiżiti bażiċi ta’ funzjonalità, reżiljenza u sigurtà;

               (u)

               “data tat-tnedija” tfisser id-data meta l-ewwel CSD jibda juża s-servizzi T2S.

         Artikolu 2
   Bank ċentrali mogħti l-mandat
   Il-bank ċentrali mogħti l-mandat għandu, għall-benefiċċju tal-banek ċentrali tal-Eurosistema:

               (a)

               iwettaq il-proċedura tal-għażla għal fornituri ta’ servizz ta’ netwerk T2S b’kooperazzjoni sħiħa mal-Bord għall-Programm T2S u l-bord tal-għażla, f’ismu stess u fl-interess tal-banek ċentrali tal-Eurosistema, billi jipprovdi r-riżorsi materjali u umani meħtieġa sabiex jiġi żgurat li l-proċedura tal-għażla tikkonforma mal-liġi applikabbli fl-Istat Membru tal-bank ċentrali mogħti l-mandat; u

               (b)

               b’mod konformi mad-deċiżjoni tal-bord tal-għażla, jiffirma l-ftehim ta’ liċenzja relevanti f’isem u fl-interess tal-banek ċentrali tal-Eurosistema, bin-numru totali ta’ fornituri ta’ servizz ta’ netwerk T2S f’ebda ħin partikolari ma jkun aktar minn tnejn.

         Artikolu 3
   Kundizzjonijiet tal-għażla u tal-għoti
   1.   Il-bank ċentrali mogħti l-mandat għandu jwettaq il-proċedura għall-għażla ta’ fornituri ta’ servizz ta’ netwerk T2S b’mod konformi mal-prinċipji ġenerali stabbiliti fit-Trattat dwar il-Funzjonament tal-Unjoni Ewropea, inklużi t-trasparenza, il-proporzjonalità, it-trattament ugwali, l-aċċess ugwali u n-non-diskriminazzjoni.
   2.   In-numru totali ta’ fornituri ta’ servizz ta’ netwerk T2S f’ebda ħin partikolari m’għandu jkun aktar minn tnejn.
   3.   Meta jwettaq il-proċedura tal-għażla, il-bank ċentrali mogħti l-mandat għandu b’mod partikolari josserva l-kundizzjonijiet li ġejjin:

               (a)

               għandu jwettaq proċedura miftuħa għall-għoti tal-liċenzji li permezz tagħha kull operatur ekonomiku interessat jista’ jippreżenta offerta;

               (b)

               l-atti tal-għażla kollha għandhom jiġu mħejjija b’mod konġunt mill-banek ċentrali tal-Eurosistema u l-bank ċentrali mogħti l-mandat, u approvati mill-Bord għall-Programm T2S;

               (ċ)

               il-fornituri ta’ servizz ta’ netwerk T2S għandhom jintgħażlu fuq il-bażi tal-irħas prezz massimu għal firxa ta’ servizzi standard li għandhom jiġu pprovduti lill-komunità ta’ atturi T2S b’konnessjoni diretta, skont il-mudell approvat mill-Bord għall-Programm T2S;

               (d)

               l-atti tal-għażla kollha għandhom jiġu ppubblikati bl-Ingliż. Il-bank ċentrali mogħti l-mandat jista’ jippubblika wkoll l-avviż ta’ kuntratt fil-lingwa uffiċjali tiegħu. Il-parteċipanti fil-proċedura tal-għażla għandhom jissottomettu l-offerti tagħhom u d-dokumenti addizzjonali kollha bl-Ingliż;

               (e)

               il-bank ċentrali mogħti l-mandat għandu jispeċifika fl-avviż ta’ kuntratt li l-proċedura tal-għażla titwettaq f’ismu u fl-interess tiegħu kif ukoll fl-interess tal-banek ċentrali tal-Eurosistema;

               (f)

               il-bank ċentrali mogħti l-mandat għandu jippubblika l-avviż ta’ kuntratt ta’ mill-inqas f’dawn li ġejjin: (i) Il-Ġurnal Uffiċjali tal-Unjoni Ewropea; (ii) il-ġurnal uffiċjali nazzjonali użat għal avviżi ta’ kuntratti mill-bank ċentrali mogħti l-mandat; (iii) żewġ gazzetti nazzjonali; u (iv) il-Financial Times u The Economist. L-atti tal-għażla għandhom jiġu ppubblikati fuq is-sit elettroniku tal-bank ċentrali mogħti l-mandat. L-avviż ta’ kuntratt għandu jiġi ppubblikat ukoll fuq is-sit elettroniku tal-BĊE, b’link għas-sit elettroniku tal-bank ċentrali mogħti l-mandat sabiex ikun hemm aċċess għall-atti tal-għażla kollha;

               (g)

               il-bank ċentrali mogħti l-mandat għandu jirrispondi għal talbiet għal kjarifika fil-proċedura tal-għażla mibgħuta lill-indirizz elettroniku speċifikat fl-avviż ta’ kuntratt. Kwalunkwe risposta ta’ dan it-tip għandha tiġi ppubblikata mill-bank ċentrali mogħti l-mandat u mill-BĊE fuq is-siti elettroniċi rispettivi tagħhom;

               (h)

               il-membri tal-bord tal-għażla għandhom jiġu nnominati mill-Bord għall-Programm T2S u għandhom jinħatru formalment mill-bank ċentrali mogħti l-mandat immedjatament wara t-tmiem tal-perjodu li fih jistgħu jsiru l-offerti;

               (i)

               il-membri tal-bord tal-għażla għandhom ikunu obbligati jiffirmaw id-dikjarazzjoni ta’ nuqqas ta’ kunflitt ta’ interess li tkun ġiet approvata mill-Bord għall-Programm T2S;

               (j)

               il-bank ċentrali mogħti l-mandat għandu jieħu ħsieb l-aspetti operazzjonali tal-proċedura tal-għażla;

               (k)

               il-bord tal-għażla għandu, inter alia, jeżamina d-dokumentazzjoni amministrattiva u teknika, u jiddeċiedi dwar l-esklużjoni mill-proċedura tal-għażla ta’ parteċipanti li ma jissodisfawx ir-rekwiżiti tal-parteċipazzjoni. Il-bord tal-għażla għandu jevalwa offerti li jkunu aktar baxxi min-normal skont ir-regoli stipulati fl-atti tal-għażla. Il-bord tal-għażla għandu jikklassifika l-parteċipanti mhux esklużi mill-proċedura tal-għażla f’ordni inkrimentali skont l-offerti ekonomiċi tagħhom;

               (l)

               Il-bank ċentrali mogħti l-mandat għandu jikkomunika formalment id-deċiżjonijiet kollha tal-bord tal-għażla lill-parteċipanti kkonċernati b’mezz ta’ komunikazzjoni bil-miktub li jkun sigur u f’waqtu.

         4.   Malli l-bord tal-għażla jkun ikklassifika l-parteċipanti b’mod konformi mal-paragrafu 3(k) (għoti preliminari), il-bank ċentrali mogħti l-mandat għandu, taħt ir-responsabbiltà tiegħu, iwettaq verifika interna tal-leġittimità sabiex jivverifika li l-proċedura tal-għażla twettqet b’mod korrett. Meta din il-verifika tkun tlestiet b’mod pożittiv, il-bank ċentrali mogħti l-mandat għandu joħroġ l-għoti finali u għandu jivverifika li l-parteċipanti magħżula jissodisfaw ir-rekwiżiti tal-parteċipazzjoni u li d-dikjarazzjonijiet li jkunu għamlu dwarhom infushom huma veritieri. Jekk il-verifika tal-leġittimità ma jkollhiex riżultat pożittiv, l-għoti finali għandu jiġi ddifferit u l-bank ċentrali mogħti l-mandat għandu jitlob gwida dwar dan mingħand il-Bord għall-Programm T2S.
   5.   Il-bank ċentrali mogħti l-mandat għandu jaġixxi f’ismu u fl-interess tiegħu stess kif ukoll fl-interess tal-banek ċentrali tal-Eurosistema fir-rigward tad-drittijiet u l-obbligi kollha li jirriżultaw mill-proċedura tal-għażla. Huwa għandu jirrapporta wkoll dwar dan lill-Bord għall-Programm T2S u jikkonforma mad-deċiżjonijiet meħuda minn dan tal-aħħar.
   6.   Il-bank ċentrali mogħti l-mandat għandu jagħmel tajjeb għall-ispejjeż tiegħu relatati mal-kompiti li huwa jwettaq fil-proċedura tal-għażla.
   Artikolu 4
   Ftehim ta’ liċenzja
   1.   Ladarba tkun ġiet konkluża l-proċedura tal-għażla u tal-għoti mill-bank ċentrali mogħti l-mandat taħt il-kundizzjonijiet imsemmija hawn fuq, il-bank ċentrali mogħti l-mandat u l-bord tal-għażla għandhom iwettqu l-miżuri ta’ preparazzjoni kollha meħtieġa sabiex il-bank ċentrali mogħti l-mandat ikun jista’ jidħol fi ftehim ta’ liċenzja ma’ kull wieħed mill-parteċipanti magħżula fiisem u fl-interess tal-banek ċentrali tal-Eurosistema. Għal dan il-għan, il-banek ċentrali tal-Eurosistema għandhom jagħtu s-setgħa lill-bank ċentrali mogħti l-mandat biex jiffirma l-ftehim ta’ liċenzji, permezz ta’ prokura separata biex jaġixxi f’isem u fl-interess tal-banek ċentrali tal-Eurosistema (aġenzija żvelata).
   2.   Wara l-iffirmat tal-ftehim ta’ liċenzja, fornitur ta’ servizz ta’ netwerk T2S għandu jwettaq prova tal-kunċett. Jekk il-fornitur ta’ servizz ta’ netwerk T2S jonqos milli jwettaq b’suċċess il-prova tal-kunċett, il-ftehim ta’ liċenzja jiġi tterminat. F’dik iċ-ċirkostanza, il-bank ċentrali mogħti l-mandat għandu jagħti liċenzja lill-parteċipant fil-proċedura tal-għażla li jkun kklassifika t-tieni l-aktar fil-għoli fil-lista ta’ klassifikazzjoni wara l-parteċipanti magħżula.
   3.   Mingħajr preġudizzju għall-paragrafi li ġejjin, liċenzja mogħtija fil-proċedura inizjali tal-għażla għandha tiskadi seba’ snin wara d-data tat-tnedija.
   4.   Meta ftehim ta’ liċenzja ma’ fornitur ta’ servizz ta’ netwerk T2S jiġi tterminat qabel it-tmiem tat-terminu tiegħu, iżda wara t-twettiq b’suċċess tal-prova tal-kunċett, fid-diskrezzjoni tal-Bord għall-Programm T2S, ftehim ta’ liċenzja jista’ jiġi offrut jew lill-parteċipant fil-proċedura tal-għażla li jkun ikklassifika t-tieni l-aktar fil-għoli wara l-parteċipanti magħżula, jew jingħata lil fornitur ieħor ta’ servizz ta’ netwerk wara proċedura tal-għażla ġdida li għandha titwettaq mill-bank ċentrali mogħti l-mandat jew minn bank ċentrali ieħor tal-Eurosistema maħtur mill-Kunsill Governattiv. Il-ftehim ta’ liċenzja ġdid għandu jkun għal terminu ta’ seba’ snin.
   5.   Fuq talba tal-Bord għall-Programm T2S, il-bank ċentrali mogħti l-mandat għandu jestendi t-terminu tal-ftehim ta’ liċenzji kollha darbtejn b’sena.
   6.   Il-bank ċentrali mogħti l-mandat għandu jkollu l-mandat li jirrappreżenta lill-banek ċentrali tal-Eurosistema b’mod konġunt fil-konfront tal-fornituri ta’ servizz ta’ netwerk T2S u terzi oħrajn fir-rigward tas-servizzi ta’ konnettività kif ukoll biex jiġġestixxi l-ftehim ta’ liċenzji f’isem u fl-interess tal-banek ċentrali tal-Eurosistema fuq bażi kontinwa, kemm billi, inter alia, jinforza d-drittijiet u l-obbligi tal-banek ċentrali tal-Eurosistema, inkluż fi proċeduri quddiem qrati, inkluż iżda mhux limitat għal ksur ta’ kuntratt, danni, terminazzjoni, kontestazzjonijiet jew modifiki oħrajn ta’ kuntratt. Il-bank ċentrali mogħti l-mandat għandu jirrapporta dwar dan lill-Bord għall-Programm T2S, u jikkonforma mal-istruzzjonijiet maħruġa minn dan tal-aħħar.
   7.   Il-bank ċentrali mogħti l-mandat għandu jieħu l-miżuri meħtieġa sabiex jitwettqu d-dmirijiet u l-obbligi tal-banek ċentrali tal-Eurosistema, u jekk applikabbli, id-dmirijiet u l-obbligi tiegħu stess, fir-rigward tal-ftehim ta’ liċenzji, u għandu jirrapporta dwar dan lill-Bord għall-Programm T2S, u jirrispetta kwalunkwe struzzjonijiet relatati maħruġa mill-Bord għall-Programm T2S.
   8.   Il-bank ċentrali mogħti l-mandat għandu jirċievi kwalunkwe avviż, dikjarazzjoni u ċitazzjoni, inkluża n-notifika ta’ kawża, fir-rigward ta’ ftehim ta’ liċenzja sabiex ikun jista’ jwettaq id-dmirijiet u l-obbligi tal-banek ċentrali tal-Eurosistema, u jekk applikabbli, id-dmirijiet u l-obbligi tiegħu stess, fir-rigward ta’ ftehim ta’ liċenzja.
   9.   Mingħajr preġudizzju għall-Artikolu 5, il-banek ċentrali tal-Eurosistema għandhom jagħtu rimbors lill-bank ċentrali mogħti l-mandat għall-ispejjeż raġonevoli kollha li huwa jġarrab għall-ġestjoni u l-monitoraġġ tal-ftehim ta’ liċenzji skont il-paragrafi 6 sa 8.
   Artikolu 5
   Talbiet ta’ kumpens
   1.   Il-bank ċentrali mogħti l-mandat għandu jinżamm responsabbli fil-konfront tal-banek ċentrali tal-Eurosistema mingħajr limitazzjoni għal kwalunkwe telf jew dannu li jirriżultaw minn frodi jew aġir skorrett volontarju fit-twettiq tad-drittijiet u l-obbligi tiegħu taħt din id-Deċiżjoni. Huwa għandu jinżamm responsabbli fil-konfront tal-banek ċentrali tal-Eurosistema għal kwalunkwe telf jew dannu li jirriżultaw min-negliġenza grossa tiegħu fit-twettiq tal-obbligi tiegħu taħt din id-Deċiżjoni, f’liema każ ir-responsabbiltà tiegħu għandha tkun limitata għal ammont totali massimu ta’ EUR 2 000 000 għal kull sena kalendarja.
   2.   Meta terza persuna ġġarab telf jew danni b’riżultat ta’ frodi jew aġir skorrett volontarju tal-bank ċentrali mogħti l-mandat fit-twettiq tad-dmirijiet tiegħu taħt din id-Deċiżjoni, il-bank ċentrali mogħti l-mandat għandu jkun responsabbli għal kwalunkwe kumpens li jrid jitħallas lil dik it-terza persuna.
   3.   Meta terza persuna ġġarab telf jew danni b’riżultat ta’ negliġenza grossa jew ordinarja tal-bank ċentrali mogħti l-mandat fit-twettiq tad-dmirijiet tiegħu taħt din id-Deċiżjoni, il-bank ċentrali mogħti l-mandat għandu jkun responsabbli għal kwalunkwe kumpens li jrid jitħallas lil dik it-terza persuna. Il-banek ċentrali tal-Eurosistema għandhom jirrimborsaw lill-bank ċentrali mogħti l-mandat għal kwalunkwe kumpens ta’ dan it-tip li jaqbeż l-ammont totali massimu ta’ EUR 2 000 000 għal kull sena kalendarja, fuq il-bażi ta’ dikjarazzjoni ta’ qorti jew ftehim bonarju bejn il-bank ċentrali mogħti l-mandat u kwalunkwe tali terza persuna, kemm-il darba l-ftehim bonarju jkun ġie approvat minn qabel mill-Bord għall-Programm T2S.
   4.   Il-banek ċentrali tal-Eurosistema għandhom jirrimborsaw bis-sħiħ u fil-pront lill-bank ċentrali mogħti l-mandat għal kwalunkwe kumpens imħallas minnu lil terzi persuni meta dan ikun jirriżulta minn: (a) ir-rekwiżiti tal-parteċipazzjoni u l-kriterji tal-għoti; (b) deċiżjoni magħmula mill-bord tal-għażla fuq il-bażi tar-rekwiżiti tal-parteċipazzjoni u l-kriterji tal-għoti; (c) imġieba skorretta mill-bord tal-għażla, ħlief jekk ikun aġixxa b’mod konformi mal-parir bil-miktub tal-bank ċentrali mogħti l-mandat jew ma jkunx irċieva parir bil-miktub xieraq mill-bank ċentrali mogħti l-mandat fuq il-kwistjoni kkonċernata minn qabel; (d) kwalunkwe deċiżjoni jew avveniment lil hinn mill-kontroll tal-bank ċentrali mogħti l-mandat inklużi dawk li jistgħu jaffettwaw l-effettività tal-liċenzji mogħtija.
   5.   Il-bank ċentrali mogħti l-mandat m’għandux jiġi rrimborsat mill-banek ċentrali tal-Eurosistema għal kumpens imħallas lil terzi persuni li jirriżultaw minn attivitajiet operazzjonali u atti proċedurali oħrajn li jaqgħu taħt ir-responsabbiltà tiegħu, ħlief jekk il-bank ċentrali mogħti l-mandat ikun aġixxa, kontra l-parir tiegħu stess, b’mod konformi ma’ struzzjonijiet mill-Bord għall-Programm T2S skont l-Artikolu 3(5).
   6.   Meta azzjonijiet legali ppreżentati minn terzi persuni jkunu relatati ma’ atti jew ommissjonijiet fir-rigward tal-proċedura tal-għażla li għalihom il-banek ċentrali tal-Eurosistema jridu jassumu responsabbiltà esklużiva, il-banek ċentrali tal-Eurosistema, wara li jkunu kkonsultaw lill-bank ċentrali mogħti l-mandat, għandhom jagħtu struzzjonijiet lill-bank ċentrali mogħti l-mandat fuq il-miżuri li għandu jieħu, eż. kwalunkwe rappreżentazzjoni minn konsulent legali estern jew minn servizzi legali interni tal-bank ċentrali mogħti l-mandat, b’mod tempestiv. Ladarba tkun ittieħdet deċiżjoni dwar l-azzjoni li għandha tittieħed fi kwalunkwe proċedura ta’ dan it-tip, l-ispejjeż u d-drittijiet tal-litigazzjoni li jirriżultaw minn tali azzjoni għandhom jitħallsu mill-banek ċentrali tal-Eurosistema.
   7.   Il-banek ċentrali tal-Eurosistema għandhom jassumu responsabbiltà għal atti u ommissjonijiet tal-membri individwali tal-bord tal-għażla fir-rigward tal-proċedura tal-għażla.
   8.   Meta jiġu ppreżentati azzjonijiet legali minn terzi persuni għal atti jew ommissjonijiet marbuta ma’ proċedura tal-għażla li għalihom il-bank ċentrali mogħti l-mandat jassumi responsabbiltà esklużiva, il-bank ċentrali mogħti l-mandat għandu jikkoopera bis-sħiħ mal-banek ċentrali tal-Eurosistema dwar il-miżuri li għandu jieħu, eż. kwalunkwe rappreżentazzjoni minn konsulent legali estern jew mis-servizzi legali interni tiegħu, u għandu jagħmel tajjeb għall-ispejjeż sussegwenti.
   9.   Meta l-banek ċentrali tal-Eurosistema u l-bank ċentrali mogħti l-mandat ikunu responsabbli konġuntament għat-telf jew danni mġarrba minn terza persuna, kull wieħed minnhom għandu jħallas sehem indaqs mill-ispejjeż.
   Artikolu 6
   Dispożizzjonijiet finali
   1.   Mandat għandu jkompli jkun fis-seħħ għal seba’ snin mid-data tat-tnedija.
   2.   L-iskadenza ta’ mandat ma taffettwax il-validità tal-ftehim ta’ liċenzja relevanti.
   Artikolu 7
   Dħul fis-seħħ
   Din id-Deċiżjoni għandha tidħol fis-seħħ jumejn wara l-adozzjoni tagħha.

      Magħmul fi Frankfurt am Main, l-20 ta’ April 2011.

            Il-President tal-BĊE

         Jean-Claude TRICHET

      (1)  ĠU L 134, 30.4.2004, p. 114.

      (2)  ĠU L 319, 29.11.2008, p. 76.

      (3)  ĠU L 102, 22.4.2009, p. 12.


title: 2012/612/UE: Deċiżjoni tal-Parlament Ewropew tal- 10 ta’ Mejju 2012 dwar il-kwittanza fir-rigward tal-implimentazzjoni tal-baġit tal-Impriża Konġunta għall-Inizjattiva Teknoloġika Konġunta dwar il-Mediċini Innovattivi għas-sena finanzjarja 2010

text:
               17.10.2012

               MT

               Il-Ġurnal Uffiċjali tal-Unjoni Ewropea

               L 286/334

         DEĊIŻJONI TAL-PARLAMENT EWROPEW
   tal-10 ta’ Mejju 2012
   dwar il-kwittanza fir-rigward tal-implimentazzjoni tal-baġit tal-Impriża Konġunta għall-Inizjattiva Teknoloġika Konġunta dwar il-Mediċini Innovattivi għas-sena finanzjarja 2010
   (2012/612/UE)
   IL-PARLAMENT EWROPEW,

               —

               wara li kkunsidra l-għeluq tal-kontijiet tal-Impriża Konġunta għall-Inizjattiva Teknoloġika Konġunta dwar il-Mediċini Innovattivi għas-sena finanzjarja 2010,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Impriża Konġunta għall-Inizjattiva Teknoloġika Konġunta dwar il-Mediċini Innovattivi għas-sena finanzjarja 2010, flimkien mat-tweġibiet tal-Impriża Konġunta (1),

               —

               wara li kkunsidra r-rakkomandazzjoni tal-Kunsill tal-21 ta’ Frar 2012 (06086/2012 — C7-0050/2012),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament tal-Kunsill (KE) Nru 73/2008 tal-20 ta’ Diċembru 2007 li jistabbilixxi l-Impriża Konġunta għall-Inizjattiva Teknoloġika Konġunta dwar il-Mediċini Innovattivi (3), u b’mod speċjali l-Artikolu 11(4) tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,

               —

               wara li kkunsidra r-Regola 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A7-0108/2012),

               1.

               Jagħti l-kwittanza lid-Direttur Eżekuttiv tal-Impriża Konġunta għall-implimentazzjoni tal-baġit tal-Impriża Konġunta għall-Inizjattiva Teknoloġika Konġunta dwar il-Mediċini Innovattivi għas-sena finanzjarja 2010;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu sabiex jgħaddi din id-Deċiżjoni, kif ukoll ir-riżoluzzjoni li hija parti integrali minnha, lid-Direttur Eżekuttiv tal-Impriża Konġunta għall-Inizjattiva Teknoloġika Konġunta dwar il-Mediċini Innovattivi, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 368, 16.12.2011, p. 17.

      (2)  ĠU L 248, 16.9.2002, p. 1.

      (3)  ĠU L 30, 4.2.2008, p. 38.

      (4)  ĠU L 357, 31.12.2002, p. 72.
    ---documentbreak---

               17.10.2012

               MT

               Il-Ġurnal Uffiċjali tal-Unjoni Ewropea

               L 286/335

         RIŻOLUZZJONI TAL-PARLAMENT EWROPEW
   tal-10 ta’ Mejju 2012
   li tinkludi l-kummenti li jagħmlu parti integrali mid-Deċiżjoni dwar il-kwittanza fir-rigward tal-implimentazzjoni tal-baġit tal-Impriża Konġunta għall-Inizjattiva Teknoloġika Konġunta dwar il-Mediċini Innovattivi għas-sena finanzjarja 2010
   IL-PARLAMENT EWROPEW,

               —

               wara li kkunsidra l-għeluq tal-kontijiet tal-Impriża Konġunta għall-Inizjattiva Teknoloġika Konġunta dwar il-Mediċini Innovattivi għas-sena finanzjarja 2010,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Impriża Konġunta għall-Inizjattiva Teknoloġika Konġunta dwar il-Mediċini Innovattivi għas-sena finanzjarja 2010, flimkien mat-tweġibiet tal-Impriża Konġunta (1),

               —

               wara li kkunsidra r-rakkomandazzjoni tal-Kunsill tal-21 ta’ Frar 2012 (06086/2012 — C7-0050/2012),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament tal-Kunsill (KE) Nru 73/2008 tal-20 ta’ Diċembru 2007 li jistabbilixxi l-Impriża Konġunta għall-Inizjattiva Teknoloġika Konġunta dwar il-Mediċini Innovattivi (3), u b’mod speċjali l-Artikolu 11(4) tiegħu,

               —

               wara li kkunsidra r-Regoli Finanzjarji tal-Impriża Konġunta għall-Inizjattiva Teknoloġika Konġunta dwar il-Mediċini Innovattivi adottati bid-Deċiżjoni tal-Bord Governattiv tagħha tat-2 ta’ Frar 2009,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,

               —

               wara li kkunsidra r-Regola 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A7-0108/2012),

               A.

               billi l-Impriża Konġunta għall-Inizjattiva Teknoloġika Konġunta dwar il-Mediċini Innovattivi (“l-Impriża Konġunta”) twaqqfet f’Diċembru 2007 għal perjodu ta’ 10 snin biex ittejjeb b’mod sinifikanti l-effiċjenza u l-effikaċja tal-proċess tal-iżvilupp tal-mediċini, bil-mira fit-tul li s-settur farmaċewtiku jipproduċi mediċini innovattivi li jkunu aktar effikaċi u sikuri,

               B.

               billi l-Impriża Konġunta bdiet tiffunzjona b’mod awtonomu fis-16 ta’ Novembru 2009,

               C.

               billi l-Qorti tal-Awdituri tiddikjara li kisbet assigurazzjonijiet raġonevoli li l-kontijiet annwali tal-Impriża Konġunta għas-sena finanzjarja 2010 huma affidabbli u li t-tranżazzjonijiet koperti bihom huma legali u regolari,

               D.

               billi l-kontribuzzjoni massima mill-Unjoni għall-Impriża Konġunta għall-perjodu ta’ 10 snin hija EUR 1 000 000 000, somma li għandha titħallas mill-baġit tas-Seba’ Programm ta’ Qafas għar-Riċerka,

               E.

               billi, għas-sena finanzjarja 2010, il-baġit tal-Impriża Konġunta kien jammonta għal EUR 107 150 584,

      Il-ġestjoni baġitarja u finanzjarja

               1.

               Jinnota bi tħassib li l-baġit annwali tal-Impriża Konġunta għas-sena finanzjarja 2010 u l-pjan ta’ implimentazzjoni ġew adottati mill-Bord Governattiv mhux qabel is-16 ta’ Marzu 2010, u b’hekk għal kważi t-tul kollu tal-ewwel trimestru, l-Impriża Konġunta kellha tuża r-regola baġitarja tad-dodiċeżmu provviżorju biex tkun tista’ tagħmel il-pagamenti;

               2.

               Huwa mħasseb li l-Membri tal-Impriża Konġunta ma setgħux fil-ħin jistabbilixxu u jaqblu fuq il-prijoritajiet xjentifiċi li kellhom ikunu inklużi fil-pjan ta’ implimentazzjoni annwali, u b’hekk dewmu l-varar tas-sejħa għal proposti annwali tal-2010 sat-22 ta’ Ottubru 2010;

               3.

               Jinnota li l-baġit finali tal-Impriża Konġunta għall-2010 kien jinkludi EUR 107 150 584 f’approprjazzjonijiet għall-impenji u EUR 29 009 840 f’approprjazzjonijiet għall-ħlasijiet; jinnota li r-rati ta’ utlizzazzjoni għall-approprjazzjonijiet ta’ impenn u ħlas disponibbli niżlu fil-livelli hekk baxxi ta’ 6 % u 35 % rispettivament;

               4.

               Huwa mħasseb dwar l-implimentazzjoni baxxa tal-baġit, u barra minn hekk, dwar l-attivitajiet sottostanti tal-Impriża Konġunta; jissottolinja li l-bilanċ ta’ flus kien jammonta għal EUR 70 731 612,03 fi tmiem is-sena, somma li tirrappreżenta 65 % tal-approprjazzjonijiet ta’ ħlas disponibbli għall-2010;

               5.

               Jinnota li l-Impriża Konġunta sostniet li r-rati baxxi tal-implimentazzjoni tal-approprjazzjonijiet ta’ impenn u ħlas u l-livell għoli tal-bilanċ ta’ flus kienu kkawżati:

                           —

                           mid-dewmien fid-definizzjoni tal-prijoritajiet xjentifiċi u t-temi tas-sejħa tal-Impriża Konġunta, li wassal għal dewmien fil-publikazzjoni tas-sejħiet għal proposti u fil-proċess relatat ta’ evalwazzjoni u għażla;

                           —

                           mill-pagamenti ta’ prefinanzjament lil proġetti kollaborattivi tat-tielet Sejħa li saru fl-2011 minflok fl-2010 bħal ma kien ibbaġitjat oriġinalment, minħabba dewmien fil-konsorzji magħżula li affettwa l-iffirmar tal-ftehimiet ta’ għoti;

                     jitlob, madankollu, lill-Impriża Konġunta u lill-membri tagħha biex jieħdu azzjonijiet f’lokhom ħalli jiżguraw definizzjoni f’waqtha tal-prijoritajiet xjentifiċi u t-temi tas-sejħiet, u ħalli jippermettu li l-baġit ikun ibbilanċjat fis-snin finanzjarji tal-ġejjieni;

      L-evalwazzjoni ta’ kontribuzzjonijiet in natura

               6.

               Ifakkar li Impriża Konġunta twaqqfet f’Diċembru 2007 u bdiet taħdem awtonomament fis-16 ta’ Novembru 2009; jesprimi t-tħassib gravi tiegħu għall-fatt li l-metodoloġija għall-evalwazzjoni ta’ kontribuzzjonijiet in natura, li għandha tkun definita fir-regoli interni tal-Impriża Konġunta skont ir-regoli finanzjarji tagħha, għadha ma ġietx approvata mill-Bord Governattiv u li, għaldaqstant, il-membri tal-Impriża Konġunta mill-Fondazzjoni Ewropea tal-Industriji u l-Assoċjazzjonjiet Farmaċewtiċi (EFPIA) ma kinux fil-qagħda li jirrapportaw dwar l-ispejjeż imġarrba fl-ewwel perjodu ta’ rappurtar, kif jistipulaw il-ftehimiet tal-għoti;

               7.

               Jinnota mit-tweġiba tal-Impriża Konġunta li qed isiru konsultazzjonijiet dwar il-metodoloġija li għandha tintuża għall-evalwazzjoni tal-kontribuzzjonijiet in natura mill-kumpaniji membri tal-EFPIA fil-proġetti tal-Impriża Konġunta, u li r-rapporti individwali dwar kontribuzzjonijiet in natura se jitressqu wara li l-Bord Governattiv japprova l-mudell rivedut tal-ftehim tal-għoti; iħeġġeġ lill-Impriża Konġunta u lill-Bord Governattiv tagħha biex jaġġornaw lill-awtorità ta’ kwittanza dwar dan;

      Il-Proċeduri ta’ Akkwist

               8.

               Jistabbilixxi mir-Rapport Anwali dwar l-Attività (RAA) tagħha li, fl-2010, l-Impriża Konġunta adottat il-“Linji gwida tal-IMI għal proċeduri ta’ akkwist ta’ valur baxx”, maħsuba biex jiffaċilitaw l-ottemperanza tagħha mal-Gwida Ġenerali għall-Akkwist Pubbliku tal-Kummissjoni Ewropea, u li jirriflettu l-livelli massimi tal-Akkwist Pubbliku stabbiliti fir-regoli finanzjarji tagħha għal Proċeduri ta’ Akkwist;

               9.

               Jinnota, barra minn hekk, li l-Impriża Konġunta kellha żewġ Proċeduri ta’ Akkwist ta’ valur għoli fl-2010, għall-infrastruttura tal-IT u għall-awditi ex-post rispettivament, li wasslu biex il-kuntratti ta’ qafas jiġu ppubblikati f’Il-Ġurnal Uffiċjali; jissottolinja li dawn il-proċeduri ġew varati b’mod konġunt ma’ Impriżi Konġunti oħra; isib li l-inizjattiva tal-Impriżi Konġunti li joħorġu proċeduri ta’ akkwist konġunti hija interessanti; jemmen li dan jippermetti li l-Impriżi Konġunti jgawdu minn ekonomiji tal-kobor u jiffrankaw il-flejjes pubbliċi; iħeġġeġ lill-Impriżi Konġunti, għaldaqstant, biex jirrikorru għal proċeduri ta’akkwist konġunti kemm jista’ jkun spiss;

               10.

               Jagħraf li l-Impriża konġunta varat proċeduri ta’ akkwist ta’ valur baxx għall-iżvilupp tas-sit tal-Internet tagħha, għall-organizzazzjoni ta’ avvenimenti ta’ komunikazzjoni li saru matul is-sena, kif ukoll għax-xiri ta’ għamara tal-uffiċċji fis-sede l-ġdida;

               11.

               Jinnota li, bħala parti mill-obbligi legali tagħha, l-Impriża Konġunta ppubblikat fuq is-sit tal-Internet tagħha lista tal-kuntratti mgħotija; jinnota li l-lista tippreżenta l-kuntratti mogħtija mill-ħolqien tal-Impriża Konġunta sal-31 ta’ Ottubru 2010; iħeġġeġ lill-Impriża Konġunta biex taġġorna regolarment il-lista tal-kuntratti mogħtija;

      Is-Sejħa għal Proposti u n-Negozjati dwar il-Proġetti

               12.

               Ifakkar li l-Impriża Konġunta ħarġet it-tielet sejħa għal proposti, li ġiet varata fit-22 ta’ Ottubru 2010;

               13.

               Jagħraf li, fl-2010, l-Impriża Konġunta ffinalizzat il-proċess tan-negozjati għat-tieni sejħa għal proposti kif ukoll bdiet tirċievi u tħallas klejms tal-isejjeż mill-benefiċjarji li qed jieħdu sehem fil-proġetti ffinanzjati taħt l-ewwel sejħa għal proposti, ġestita mill-Kummissjoni u varata f’April 2008;

               14.

               Jinnota mir-RAA tal-Impriża Konġunta li, fil-kuntest tat-tieni sejħa għal proposti, esperti indipendenti ħadu sehem fil-bordijiet ta’ evalwazzjoni, ħlief għall-valutazzjoni finali u bla dritt tal-vota, u li, barra minn hekk, l-Uffiċċju Eżekuttiv tal-Impriża Konġunta stieden lil osservaturi indipendenti għall-proċess ta’ evalwazzjoni f’żewġ fażijiet; jitlob lill-Impriża Konġunta tinforma lill-awtorità ta’ kwittanza dwar il-mekkaniżmi ta’ verifika li timplimenta biex tiżgura l-indipendenza sħiħa tal-esperti u l-osservaturi u b’hekk ittaffi r-riskji ta’ kunflitti ta’ interess tul l-evalwazzjoni tal-offerti mixħuta;

               15.

               Jieħu nota, mir-RAA li l-osservaturi indipendenti huma responsabbli għall-ħruġ ta’ rapport dwar kull stadju tal-proċess ta’ evalwazzjoni: jinnota wkoll li pjan ta’ azzjoni bbażat fuq ir-Rapport tal-Osservaturi Indipenenti tat-Tieni Stadju ġie ppubblikat f’Settembru 2010, u li l-Uffiċċju Eżekuttiv tal-Impriża Konġunta qed jimplimenta dawn l-azzjonijiet għat-tielet sejħa għall-proposti; jitlob lill-Impriża Konġunta biex tinforma lill-awtorità ta’ kwittanza dwar il-livell ta’ implimentazzjoni ta’ kull waħda mill-miżuri inklużi fil-pjan ta’ azzjoni;

               16.

               Jagħraf mill-Impriża Konġunta li diversi miżuri implimentattivi ġew stabbiliti fil-proċessi operazzjonali tagħha biex jipprevjenu l-kunflitti tal-interess; jinnota, b’mod partikolari, li kull min ikun involut fl-attivitajiet tal-Impriża Konġunta jeħtieġlu jottempera ruħu ma’ regoli preskrittivi stabbiliti sewwa u infurzati; jitlob lill-Impriża Konġunta biex tiżviluppa Pjan ta’ Azzjoni b’miżuri konkreti u bi skadenzi ħalli tipprevjeni l-kunflitti tal-interess u ssaħħaħ it-trasparenza, u jitlobha tipprovdi dan il-pjan lill-awtorità ta’ kwittanza;

      Is-sistemi ta’ kontroll intern

               17.

               Iħeġġeġ lill-Impriża Konġunta biex tikkompleta s-sistemi ta’ kontoll intern u ta’ informazzjoni finanzjarja; jistieden lill-Impriża Konġunta, b’mod partikolari, biex tistabbilixxi u tiddokumenta elementi importanti tas-sistema tagħha ta’ kontroll intern, bħalma huma proċeduri tal-kontabilità u kontrolli relatati mal-għeluq tal-kontijiet u mal-għarfien u l-kejl tal-infiq operazzjonali;

               18.

               Jistieden lill-Impriża Konġunta, barra minn hekk, u b’mod partikolari lill-Uffiċjal tal-Kontabilità tagħha, biex t/jifformalizza u t/jivvalida fil-waqt il-proċessi sottostanti ta’ attività kif jesiġu r-regoli finanzjarji; jinnota li t-tweġiba tal-Impriża Konġunta li l-validazzjoni tal-proċessi sottostanti ta’ attività ta’ appoġġ għas-sistema ta’ kontabilità ġiet konkluża f’Ġunju 2011; jitlob lill-Impriża Konġunta biex tispjega dan id-dewmien lill-awtorità ta’ kwittanza;

               19.

               Jinnota li l-Qorti tal-Awdituri sabet li l-Impriża Konġunta għandha livell adegwat ta’ governanza u ta’ prattika tal-IT skont id-daqs u l-missjoni tagħha; jenfasizza, madankollu, li għadhom lura l-formalizzazzjoni tal-politiki u l-proċeduri fiċ-ċiklu tal-ippjanar strateġiku u l-monitoraġġ tal-IT, il-ġestjoni tar-riskji tal-IT u l-Pjan tal-Kontinwazzjoni tal-Attività u l-Pjan ta’ Rkupru mid-Diżastri; iħeġġeġ lill-Impriża Konġunta biex tiżviluppa Pjan ta’ Azzjoni b’miżuri konkreti u bi skadenzi ħalli tħaffef il-formalizzazzjoni tal-politiki u l-proċeduri fl-oqsma msemmija hawn fuq u tirrapporta lill-awtorità ta’ kwittanza dwar il-progress li jsir;

               20.

               Jirrimarka li l-istrateġija tal-Impriża Konġunta dwar l-awditjar ex-post ġiet adottata b’deċiżjoni tal-Bord Governattiv fl-14 ta’ Diċembru 2010; iħeġġeġ lill-Impriża Konġunta biex timplimenta l-istrateġija bla dewmien billi twettaq kontrolli fil-post u awditi finanzjarji fost il-parteċipanti tal-Attivitajiet ta’ Riċerka ffinanzjatji mill-Impriża Konġunta, u biex tissottometti lill-awtorità ta’ kwittanza rapport annwali mfassal mid-Direttur tagħha bil-konklużjonijiet ta’ tali awditi, ir-rakkomandazzjonijiet li jkunu saru u l-korrezzjonijiet finanzjarji li jkunu ġew imposti;

      Il-Verifika Interna

               21.

               Jirrimarka li r-regoli finanzjarji tal-impriża Konġunta għadhom ma ġewx emendati biex jinkludu dispożizzjoni li tirreferi għas-setgħat tal-awditur intern tal-Kummissjoni rigward il-baġit ġenerali fl-intier tiegħu;

               22.

               Jinnota, madankollu, li l-Kummissjoni u l-Impriża Konġunta ħadu passi biex jiżguraw li jkunu definiti biċ-ċar ir-rwoli operazzjonali rispettivi tas-Servizz tal-Awditjar Intern tal-Kummissjoni (IAS) u tal-uffiċċju tal-awditjar intern tal-Impriża Konġunta;

               23.

               Jieħu nota ta’ kummenti mill-Impriża Konġunta li l-ħtieġa għal kjarifika ulterjuri tar-rwol tal-IAS fir-regoli finanzjarji tal-Impriża Konġunta se tiġi vvalutata wara l-finalizzazzjoni tar-rieżami li qed isir tar-Regolament Finanzjarju ta’ Qafas;

               24.

               Jagħraf mir-RAA tal-Impriża Konġunta għall-2010 li hija stabbiliet Kapaċità proprja tal-Awditjar Intern (IAC) f’Novembru 2010;

               25.

               Jagħraf mit-tweġiba tal-Impriża Konġunta lill-Qorti tal-Awdituri li r-rwoli tal-funzjoni tal-awditjar intern tal-Impriża Konġunta u tal-IAS ġew ikkjarifikati u fformalizzati permezz tal-approvazzjoni tal-Karti tal-Awditjar tal-IAS u tal-IAC f’Marzu 2011; jieħu nota wkoll tal-fatt li qed jitħejja wkoll pjan strateġiku koordinat dwar l-awditjar għall-perjodu 2012-2014 biex jiżgura li l-impatt tal-awditi ppjanati jkun ottimizzat u li titnaqqas kemm jista’ jkun id-duplikazzjoni ta’ xogħol ta’ awditjar bejn l-IAS u l-IAC; jitlob lill-Impriża Konġunta, għalhekk, biex tinforma lill-awtorità ta’ kwittanza dwar l-istat ta’ tħejjija u implimentazzjoni tal-pjan strateġiku dwar l-awditjar għall-perjodu 2012-2014;

      Il-prestazzjoni

               26.

               Jinnota li l-Kummissjoni qabbdet li jsir rieżami interim skont l-Artikolu 11(2) tar-Regolament (KE) Nru 73/2008 li jistabbilixxi l-Impriża Konġunta, u li r-rieżami ffoka fuq il-kwalità, l-effiċjenza, u l-kontribut tal-Impriża Konġunta lejn l-ilħiq ta’ miri stabbiliti;

               27.

               Jagħraf li l-evalwazzjoni interim identifikat ċerti dgħufijiet:

                           —

                           l-istrutturi ta’ governanza interna għadhom mhux qed jaħdmu bl-aħjar mod;

                           —

                           kien hemm nuqqas ta’ attivitajiet ta’ komunikazzjoni proattivi;

                           —

                           għad mhuwiex sfruttat għalkollox il-potenzjal ta’ konsulenza ta’ bosta persuni interessati;

                           —

                           in-nuqqas ta’ indikaturi ewlenin tal-prestazzjoni identifikati u użati mill-Impriża Konġunta jfisser li hemm ir-riskju li r-riżultati tal-inizjattiva sħiħa jkunu diffużi;

                     jinnota li l-evalwazzjoni interim intemmet f’Diċembru 2010 u li fformulat seba’ rakkomandazzjonijiet; jieħu nota li l-Impriża Konġunta kkommettiet ruħha li tindirizza l-konklużjonijiet tal-evalwazzjoni interim u tieħu azzjonijiet ta’ segwitu fuqhom;

               28.

               Jesiġi li l-Impriża Konġunta, għalhekk, tikkomunika lill-awtorità ta’ kwittanza l-miżuri adottati, bl-iskeda ta’ żmien għall-implimentazzjoni tagħhom, biex tindirizza r-rakkomandazzjonijiet tar-rieżami interim, u tipprovdi wkoll aġġornamenti regolari dwar il-progress li jkun sar;

      In-nuqqas ta’ Ftehim ta’ Stat Ospitanti

               29.

               Itenni li l-Impriża Konġunta għandha tikkonkludi malajr ftehim ospitanti mal-Belġju dwar l-uffiċċji, il-privileġġi, l-immunitajiet u appoġġ ieħor li l-Belġju għandu jipprovdi lill-Impriża Konġunta kif jistipula r-Regolament (KE) Nru 73/2008 li jistabbiliha.

      Kummenti orizzontali dwar l-Impriżi Konġunti

               30.

               Jissottolinja li, sal-lum, il-Kummissjoni stabbiliet seba’ Impriżi Konġunti skont l-Artikolu 187 tat-Trattat dwar il-Funzjonament tal-Unjoni Ewropea; jinnota li sitt Impriżi konġunti (IMI, ARTEMIS, ENIAC, CLEAN SKY, FCH u ITER-F4E) huma fl-arja ta’ riċerka koperta mid-DĠ RTD u INFSO, filwaqt li waħda għandha l-inkariku li tiżviluppa sistema ġdida tal-ġestjoni tat-traffiku tal-ajru (SESAR) fil-qasam tat-trasport, u li l-attivitajiet tagħha huma sorveljati mid-DĠ MOVE;

               31.

               Jinnota li r-riżorsi totali indikattivi meqjusa neċessarji għall-Impriżi Konġunti kemm idumu jeżistu jammontaw għal EUR 21 793 000 000;

               32.

               Jinnota li l-kontribuzzjoni totali tal-Unjoni meqjusa neċessarja għall-Impriżi Konġunti kemm idumu jeżistu tammonta għal EUR 11 489 000 000;

               33.

               Jinnota li, għas-sena finanzjarja 2010, il-kontribuzzjoni kumplessiva tal-Unjoni għall-baġit tal-Impriżi Konġunti laħqet EUR 505 000 000;

               34.

               Jitlob lill-Kummissjoni biex tagħti lill-awtorità ta’ kwittanza kull sena informazzjoni konsolidata dwar l-ammont totali tal-finanzjament annwali għal kull Impriża Konġunta li jkun sar mill-baġit ġenerali tal-Unjoni, biex tiżgura t-trasparenza u ċ-ċarezza dwar l-użu tal-fondi tal-Unjoni u biex terġa’ tikseb il-fiduċja taċ-ċittadini Ewropej li jħallsu t-taxxi;

               35.

               Jilqa’ l-inizjattiva tal-ARTEMIS li fir-RAA tagħha tinkludi informazzjoni dwar il-monitoraġġ u r-rieżami tal-proġetti li jinsabu għaddejjin; jemmen li din hija prattika li għandhom jimxu fuqha l-Impriżi Konġunti l-oħra;

               36.

               Ifakkar li l-Impriżi konġunti huma sħubijiet bejn il-pubbliku u l-privat u li, b’konsegwenza ta’ dan, l-interessi tas-settur pubbliku u ta’ dak privat huma magħġuna flimkien; huwa ta-fehma li, fiċ-ċirkustanzi, il-possibbiltà ta’ kunflitti ta’ interess m’għandhiex tiġi skartata, imma għandha tiġi indirizzata sewwa; jistieden għalhekk lill-Impriżi Konġunti jinfurmaw lill-awtorità ta’ kwittanza dwar il-mekkaniżmi ta’ verifika li hemm fl-istrutturi rispettivi tagħhom, biex ikun jista’ jkun hemm ġestjoni tajba u prevenzjoni ta’ kunflitti ta’ interessi;

               37.

               Jinnota li, bl-eċċezzjoni notevoli tal-Impriża Konġunta għall-Proġett ITER u l-Iżvilupp tal-Enerġija mill-Fużjoni, l-Impriżi Konġunti huma strutturi relattivament żgħar u ġeografikament ikkonċentrati; jemmen għalhekk li għandhom jiġmgħu r-riżorsi tagħhom kull fejn dan ikun possibbli;

               38.

               Jistieden lill-Qorti tal-Awdituri tipprovdi lill-awtorità ta’ kwittanza azzjonijiet ta’ segwitu għall-kummenti li għamlet għal kull waħda mill-Impriżi Konġunti fir-rapport rispettiv dwar il-kontijiet finali għas-sena finanzjarja 2011;

               39.

               Jistieden lill-Qorti tal-Awdituri biex, fi żmien raġonevoli, tipprovdirapport speċjali lill-Parlament dwar il-valur miżjud tal-istabbiliment tal-Impriżi Konġunti għat-twettiq effiċjenti tal-programmi ta’ riċerka, żvilupp teknoloġiku u dimostrazzjoni tal-Unjoni; jirrimarka wkoll li l-istess rapport għandu jinkludi valutazzjoni tal-effikaċja tal-istabbiliment tal-Impriżi Konġunti.

      (1)  ĠU C 368, 16.12.2011, p. 17.

      (2)  ĠU L 248, 16.9.2002, p. 1.

      (3)  ĠU L 30, 4.2.2008, p. 38.

      (4)  ĠU L 357, 31.12.2002, p. 72.


title: 2011/99/UE: Deċiżjoni tal-Parlament Ewropew u tal-Kunsill tat- 3 ta’ Frar 2011 dwar il-mobilizzazzjoni tal-Fond Ewropew ta’ Aġġustament għall-Globalizzazzjoni, b’konformità mal-punt 28 tal-Ftehim Interistituzzjonali tas- 17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (applikazzjoni EGF/2010/012 NL/Noord Holland ICT mill-Olanda)

text:
               15.2.2011

               MT

               Il-Ġurnal Uffiċjali tal-Unjoni Ewropea

               L 41/8

         DEĊIŻJONI TAL-PARLAMENT EWROPEW U TAL-KUNSILL
   tat-3 ta’ Frar 2011
   dwar il-mobilizzazzjoni tal-Fond Ewropew ta’ Aġġustament għall-Globalizzazzjoni, b’konformità mal-punt 28 tal-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (applikazzjoni EGF/2010/012 NL/Noord Holland ICT mill-Olanda)
   (2011/99/UE)
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea,
   Wara li kkunsidraw il-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina finanzjarja u l-ġestjoni finanzjarja soda (1), u b’mod partikulari l-punt 28 tiegħu,
   Wara li kkunsidraw ir-Regolament (KE) Nru 1927/2006 tal-Parlament Ewropew u tal-Kunsill tal-20 ta’ Diċembru 2006 li jistabbilixxi l-Fond Ewropew ta’ Aġġustament għall-Globalizzazzjoni (2), u b’mod partikolari l-Artikolu 12(3) tiegħu,
   Wara li kkunsidra l-proposta mill-Kummissjoni Ewropea,
   Billi

               (1)

               Il-Fond Ewropew ta’ Aġġustament għall-Globalizzazzjoni (FAEG) twaqqaf biex jipprovdi sostenn addizzjonali għall-ħaddiema li ngħataw is-sensja b’riżultat ta’ bidliet strutturali maġġuri fix-xejriet kummerċjali dinjija minħabba l-globalizzazzjoni u biex jgħinhom fir-reintegrazzjoni tagħhom fis-suq tax-xogħol.

               (2)

               L-ambitu tal-FEAG twessa’ għall-applikazzjonijiet imressqa mill-1 ta’ Mejju 2009 ’l quddiem biex jinkludi s-sostenn għall-ħaddiema li ngħataw is-sensja bħala riżultat dirett tal-kriżi finanzjarja u ekonomika globali.

               (3)

               Il-Ftehim Interistituzzjonali tas-17 ta’ Mejju 2006 jippermetti l-mobilizzazzjoni tal-FEAG sal-limitu massimu annwali ta’ EUR 500 miljun.

               (4)

               Ir-Renju tal-Olanda ressaq applikazzjoni għall-mobilizzazzjoni tal-FEAG, fir-rigward ta’ sensji f’żewġ intrapriżi li joperaw fit-Taqsima 46 tar-Reviżjoni 2 tan-NACE (Kummerċ bl-imnut, ħlief għall-vetturi bil-mutur u muturi) fir-reġjun NUTS II ta’ Noord Holland (NL32) fit-8 ta’ April 2010 u ssupplimentaha b’tagħrif addizzjonali sal-5 ta’ Awwissu 2010. Din l-applikazzjoni tikkonforma mar-rekwiżiti sabiex jiġu ddeterminati l-kontribuzzjonijiet finanzjarji stabbiliti fl-Artikolu 10 tar-Regolament (KE) Nru 1927/2006. Il-Kummissjoni, għalhekk, tipproponi li jiġi mobilizzat l-ammont ta’ EUR 2 557 135.

               (5)

               Il-FEAG għandu, għalhekk, jiġi mmobilizzat sabiex jipprovdi kontribuzzjoni finanzjarja għall-applikazzjoni mressqa mill-Olanda.

         ADOTTAW DIN ID-DEĊIŻJONI:
   Artikolu 1
   Għall-baġit ġenerali tal-Unjoni Ewropea għas-sena finanzjarja 2010, il-Fond Ewropew ta’ Aġġustament għall-Globalizzazzjoni għandu jiġi mobilizzat biex jipprovdi s-somma ta’ EUR 2 557 135 f’approprjazzjonijiet għall-impenji u f’approprjazzjonijiet għall-ħlasijiet.
   Artikolu 2
   Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.

      Magħmul fi Brussell, it-3 ta’ Frar 2011.

            Għall-Parlament Ewropew

            Il-President

         J. BUZEK

            Għall-Kunsill

            Il-President

         FELLEGI T.

      (1)  ĠU C 139, 14.6.2006, p. 1.

      (2)  ĠU L 406, 30.12.2006, p. 1.


title: 2009/223/KE: Deċiżjoni tal-Parlament Ewropew tat- 22 ta' April 2008 dwar il-kwittanza għall-implimentazzjoni tal-baġit tal-Aġenzija Ewropea dwar is-Sigurtà fl-Avjazzjoni għas-sena finanzjarja 2006

text:
               31.3.2009

               MT

               Il-Ġurnal Uffiċjali tal-Unjoni Ewropea

               L 88/201

         DEĊIŻJONI TAL-PARLAMENT EWROPEW
   tat-22 ta' April 2008
   dwar il-kwittanza għall-implimentazzjoni tal-baġit tal-Aġenzija Ewropea dwar is-Sigurtà fl-Avjazzjoni għas-sena finanzjarja 2006
   (2009/223/KE)
   IL-PARLAMENT EWROPEW,
   wara li kkunsidra l-kontijiet annwali definittivi tal-Aġenzija tas-Sigurtà tal-Avjazzjoni Ewropea għas-sena finanzjarja 2006 (1),
   wara li kkunsidra r-rapport tal-Qorti tal-Awdituri dwar il-kontijiet annwali finali tal-Aġenzija tas-Sigurtà tal-Avjazzjoni Ewropea għas-sena finanzjarja 2006, flimkien mat-tweġibiet tal-Aġenzija (2),
   wara li kkunsidra r-rakkomandazzjoni tal-Kunsill tat-12 ta' Frar 2008 (5843/2008 – C6-0084/2008),
   wara li kkunsidra t-Trattat KE, u b'mod partikolari l-Artikolu 276 tiegħu,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b'mod partikolari l-Artikolu 185 tiegħu,
   wara li kkunsidra r-Regolament (KE) Nru 216/2008 tal-Parlament Ewropew u tal-Kunsill tal-20 ta' Frar 2008 dwar regoli komuni fil-kamp tal-avjazzjoni ċivili u li jistabblixxi Aġenzija tas-Sigurtà tal-Avjazzjoni Ewropea (4), u b'mod partikolari l-Artikolu 49 tiegħu,
   wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta' Novembru 2002 dwar ir-Regolament Finanzjarju ta' qafas għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 (5), u b'mod partikolari l-Artikolu 94 tiegħu,
   wara li kkunsidra l-Artikolu 71 u l-Anness V tar-Regoli ta' Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għat-Trasport u t-Turiżmu (A6-0118/2008),

               1.

               Jagħti kwittanza lid-Direttur Eżekuttiv tal-Aġenzija tas-Sigurtà tal-Avjazzjoni Ewropea għall-implimentazzjoni tal-baġit tal-Aġenzija għas-sena finanzjarja 2006;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hija parti integrali minnha, lid-Direttur Eżekuttiv tal-Aġenzija tas-Sigurtà tal-Avjazzjoni Ewropea, lill-Kunsill, lill-Kummissjoni u lill-Qorti tal-Awdituri, u biex u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (Serje L).

            Il-President

         Hans-Gert PÖTTERING

            Is-Segretarju Ġenerali

         Harald RØMER

      (1)  ĠU C 261, 31.10.2007, p. 16.

      (2)  ĠU C 309, 19.12.2007, p. 47.

      (3)  ĠU L 248, 16.9.2002, p. 1.

      (4)  ĠU L 79, 19.3.2008, p. 1.

      (5)  ĠU L 357, 31.12.2002, p. 72.
    ---documentbreak---

               31.3.2009

               MT

               Il-Ġurnal Uffiċjali tal-Unjoni Ewropea

               L 88/202

         RIŻOLUZZJONI TAL-PARLAMENT EWROPEW
   tat-22 ta' April 2008
   li tinkludi l-osservazzjonijiet li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija Ewropea dwar is-Sigurtà fl-Avjazzjoni għas-sena finanzjarja 2006
   IL-PARLAMENT EWROPEW,
   wara li kkunsidra l-kontijiet annwali finali tal-Aġenzija tas-Sigurtà tal-Avjazzjoni Ewropea għas-sena finanzjarja 2006 (1),
   wara li kkunsidra r-rapport tal-Qorti tal-Awdituri dwar il-kontijiet annwali finali tal-Aġenzija tas-Sigurtà tal-Avjazzjoni Ewropea għas-sena finanzjarja 2006, flimkien mat-tweġibiet tal-Aġenzija (2),
   wara li kkunsidra r-rakkomandazzjoni tal-Kunsill tat-12 ta' Frar 2008 (5843/2008 – C6-0084/2008),
   wara li kkunsidra t-Trattat KE, u b'mod partikolari l-Artikolu 276 tiegħu,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b'mod partikolari l-Artikolu 185 tiegħu,
   wara li kkunsidra r-Regolament (KE) Nru 216/2008 tal-Parlament Ewropew u tal-Kunsill tal-20 ta' Frar 2008 dwar regoli komuni fil-kamp tal-avjazzjoni ċivili u li jistabblixxi Aġenzija tas-Sigurtà tal-Avjazzjoni Ewropea (4), u b'mod partikolari l-Artikolu 60 tiegħu,
   wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta' Novembru 2002 dwar ir-Regolament Finanzjarju ta' qafas għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 (5), u b'mod partikolari l-Artikolu 94 tiegħu,
   wara li kkunsidra l-Artikolu 71 u l-Anness V tar-Regoli ta' Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għat-Trasport u t-Turiżmu (A6-0118/2008),

               A.

               billi l-Qorti tal-Awdituri stqarret li kisbet assigurazzjoni raġonevoli li l-kontijiet annwali għas-sena finanzjarja 2006 huma ta' min joqgħod fuqhom, u li t-tranżazzjonijiet bażiċi huma legali u regolari,

               B.

               billi fl-24 ta' April 2007, il-Parlament ta l-kwittanza lid-Direttur Eżekuttiv tal-Aġenzija tas-Sigurtà tal-Avjazjoni Ewropea fir-rigward tal-implimentazzjoni tal-baġit tal-Aġenzija għas-sena finanzjarja 2005 (6), u fir-riżoluzzjoni tiegħu li takkumpanja d-deċiżjoni ta' kwittanza, fost affarijiet oħra

                           —

                           innota r-rata baxxa ta' implimentazzjoni ta' approprjazzjonijiet għall-impenji u għall-ħlasijiet (69 % u 32 % rispettivament) fir-rigward tan-nefqa operattiva u r-rati għolja ta' kanċellazzjoni fir-rigward tal-approprjazzjonijiet li kienu ġew trasferiti mis-sena preċedenti,

                           —

                           innota n-nuqqas li jiġi introdott immaniġġjar ibbażat fuq l-attivitajiet, avolja r-regolament finanzjarju tal-Aġenzija jipprevedi dan, bħall-baġit ġenerali, sabiex ikun possibbli li jkun hemm moniteraġġ aħjar tar-rendiment,

                           —

                           jiddispjaċih dwar il-fatt li l-Bord ta' Tmexxija ma kienx adotta standards minimi ta' kontroll intern sal-aħħar tal-2005, u li fl-aħħar tal-2005 l-Aġenzija kienet għadha mingħajr sistema biex jiġi żgurat li t-tariffi li timponi lill-klijenti tagħha għas-servizzi li tipprovdi huma biżżejjed biex ikopru l-ispiża ta' dawk is-servizzi,

   Punti ġenerali li jikkonċernaw il-kwistjonijiet orizzontali li jaffettwaw lill-aġenziji tal-UE u li b'hekk jafettwaw ukoll il-proċedura ta' kwittanza għal kull waħda mill-aġenziji individwali

               1.

               Jinnota li l-baġits tal-24 aġenzija u ta' korpi satelliti oħrajn li saritilhom il-verifika mill-Qorti tal-Awdituri kienu jammontaw għal EUR 1 080,5 miljun fl-2006 (l-akbar baġit kien tal-Aġenzija Ewropea għar-Rikostruzzjoni li kien jammonta għal EUR 271 miljun u l-iżgħar baġit kien tal-Kulleġġ Ewropew tal-Pulizija (CEPOL) li kien jammonta għal EUR 5 miljun);

               2.

               Jenfasizza l-fatt li l-firxa ta' korpi esterni tal-UE li huma suġġetti għal verifika u għal kwittanza issa tinkludi mhux biss aġenziji regolatorji tradizzjonali iżda wkoll aġenziji eżekuttivi li ġew stabbiliti sabiex jimplimentaw programmi speċifiċi, u fil-futur qrib se testendi wkoll għal intrapriżi konġunti li ġew stabbiliti bħala ftehimiet ta' sħubija pubbliċi-privati (inizjattivi teknoloġiċi konġunti);

               3.

               Josserva fir-rigward tal-Parlament li l-għadd ta' aġenziji suġġetti għall-proċedura ta' kwittanza evolva kif ġej: sena finanzjarja 2000: 8; 2001: 10; 2002: 11; 2003: 14; 2004: 14; 2005: 16; 2006: 20 aġenzija regolatorja u 2 aġenziji eżekuttivi (m'humiex inklużi 2 aġenziji li jiġu vverifikati mill-Qorti tal-Awdituri iżda li huma suġġetti għal proċess ta' kwittanza intern);

               4.

               Għaldaqstant, jikkonkludi li l-proċess ta' verifika/kwittanza sar ineffiċjenti u sproporzjonat meta mqabbel mad-daqs relattiv tal-baġits tal-aġenziji/tal-korpi satelliti; jagħti istruzzjonijiet lill-kumitat kompetenti tiegħu sabiex jagħmel reviżjoni fuq firxa wiesgħa tal-proċess ta' kwittanza fir-rigward ta' aġenziji u korpi satelliti bil-għan li jitfassal metodu iktar sempliċi u razzjonali, filwaqt li jżomm f'moħħu l-għadd dejjem jikber ta' korpi li kull wieħed minnhom jesiġi rapport ta' kwittanza separat fis-snin li ġejjin;

         Kunsiderazzjonijiet fundamentali

               5.

               Jitlob li l-Kummissjoni tipprovdi spjegazzjonijiet ċari fir-rigward tal-elementi li ġejjin qabel il-ħolqien ta' aġenzija ġdida jew ir-riforma ta' aġenzija eżistenti: it-tip ta' aġenzija, l-għanijiet tal-aġenzija, l-istruttura ta' governanza interna, il-prodotti, is-servizzi, il-proċeduri ewlenin, il-grupp fil-mira, il-klijenti u l-partijiet interessati tal-aġenzija, ir-relazzjoni formali mal-atturi esterni, ir-responsabilità baġitarja, l-ippjanar finanzjarju, u l-istaff u l-politika dwar l-istaff;

               6.

               Jitlob li kull aġenzija tkun irregolata minn ftehima annwali rigward ir-rendiment li tkun ifformulata mill-aġenzija u mid-DĠ responsabbli u li għandha tinkludi l-għanijiet ewlenin għas-sena li tkun ġejja, qafas finanzjarju u indikaturi ċari għall-kejl tar-rendiment;

               7.

               Jitlob li r-rendiment tal-aġenziji jiġi vverifikat b'mod regolari (u fuq bażi ad hoc) mill-Qorti tal-Awdituri jew awditur indipendenti ieħor; iqis li din il-verifika m'għandhiex tkun limitata għal elementi tradizzjonali ta' ġestjoni finanzjarja u għall-użu kif suppost tal-fondi pubbliċi, iżda għandha tkopri wkoll l-effiċjenza u l-effikaċja amministrattiva u għandha tinkludi klassifikazzjoni tal-ġestjoni finanzjarja ta' kull aġenzija;

               8.

               Jargumenta li fil-każ ta' aġenziji li qegħdin kontinwament jistmaw li l-ħtiġijiet baġitarji rispettivi tagħhom huma ogħla milli fil-fatt huma, għandu jkun hemm tnaqqis tekniku skont il-postijiet vakanti; huwa tal-opinjoni li dan għandu jwassal f'perjodu fit-tul għal inqas dħul assenjat għall-aġenziji u għalhekk inaqqas ukoll l-ispejjeż amministrattivi;

               9.

               Jinnota li hija problema serja li numru ta' aġenziji jiġu kkritikati talli ma jsegwux ir-regoli dwar l-akkwist pubbliku, ir-Regolament Finanzjarju, ir-Regolamenti tal-Istaff eċċ.; jikkunsidra li r-raġuni ewlenija għal dan hija li ħafna mir-regolamenti u r-Regolament Finanzjarju huma mfassla għal istituzzjonijiet akbar u li ħafna mill-aġenziji ż-żgħar m'ghandhomx il-kapaċità mixtieqa biex jaqdu dawn il-ħtiġijiet regolatorji; għalhekk jitlob lill-Kummissjoni sabiex issib soluzzjoni malajr kemm jista' jkun, sabiex titjieb l-effiċjenza billi l-funzjonijiet amministrattivi ta' diversi aġenziji jingħaqdu flimkien, sabiex tinkiseb din is-saħħa (billi wieħed jikkunsidra t-tibdiliet neċessarji fir-regolamenti bażiċi li jirregolaw lill-aġenziji u l-indipendenza baġitarja tagħhom), jew sabiex toħloq abbozz ta' regoli speċifiċi għall-aġenziji (b'mod partikolari regoli ta' implimentazzjoni għall-aġenziji) li jippermettulhom li jkunu konformi b'mod sħiħ;

               10.

               Jinsisti li l-Kummissjoni, meta tkun qed tfassal l-Abbozz Preliminari tal-Baġit, tqis ir-riżultati tal-implimentazzjoni tal-baġit mill-aġenziji individwali fis-snin ta' qabel, b'mod partikolari għas-sena n-1, u tirrevedi l-baġit rikjest mill-aġenzija partikolari kif meħtieġ; jistieden lill-Kumitat kompetenti tiegħu sabiex jirrispetta din ir-reviżjoni u, jekk ma jkunx diġà ġie rivedut mill-Kummissjoni, jirrevedi huwa stess il-baġit imsemmi għal livell realistiku li jaqbel mal-kapaċità ta' assorbiment u implimentazzjoni tal-aġenzija kkonċernata;

               11.

               Ifakkar fid-deċiżjoni tiegħu dwar il-kwittanza b'rabta mas-sena finanzjarja 2005, fejn huwa stieden lill-Kummissjoni sabiex kull ħames snin tippreżenta studju dwar il-valur miżjud ta' kull aġenzija li teżisti; f'każ ta' evalwazzjoni negattiva tal-valur miżjud ta' aġenzija, jistieden lill-istituzzjonijiet rilevanti kollha sabiex jieħdu l-passi neċessarji, billi jifformulaw mill-ġdid il-mandat ta' dik l-aġenzija jew billi jagħlquha; jinnota li ma saret l-ebda evalwazzjoni min-naħa tal-Kummissjoni fl-2007; jinsisti li l-Kummissjoni għandha tippreżenta, tal-inqas, 5 evalwazzjonijiet bħal dawn qabel id-deċiżjoni dwar il-kwittanza b'rabta mas-sena finanzjarja 2007, billi tibda mill-iżjed aġenziji antiki;

               12.

               Huwa tal-opinjoni li r-rakkomandazzjonijiet tal-Qorti tal-Awdituri għandhom jiġu implimentati minnufih, u li l-livell tas-sussidji mħallsa lill-aġenziji għandu jkun konformi mal-ħtiġijiet attwali tagħhom għal dak li għandu x'jaqsam mal-likwidità; barra minn hekk jikkunsidra li l-emendi tar-Regolament Finanzjarju ġenerali għandhom jiġu miżjuda fir-regolament finanzjarju tal-qafas tal-aġenziji u fid-diversi regolamenti finanzjarji speċifiċi tagħhom;

         Preżentazzjoni tad-data ta' rappurtaġġ

               13.

               Jinnota li m'hemm ebda metodu standard fost l-aġenziji fir-rigward tal-preżentazzjoni tal-attivitajiet tagħhom matul is-sena finanzjarja kkonċernata u tal-kontijiet tagħhom u tar-rapporti dwar il-ġestjoni baġitarja u finanzjarja, u lanqas rigward jekk għandhiex titfassal dikjarazzjoni ta' assigurazzjoni mid-direttur tal-aġenzija; josserva li mhux l-aġenziji kollha jiddistingwu b'mod ċar bejn (a) il-preżentazzjoni tax-xogħol tal-aġenzija lill-pubbliku u (b) ir-rappurtar tekniku dwar il-ġestjoni baġitarja u finanzjarja;

               14.

               Jinnota li filwaqt li l-istruzzjonijiet fis-seħħ tal-Kummissjoni għall-preparazzjoni tar-rapporti tal-attivitajiet ma jesiġux b'mod espliċitu li l-aġenzija tfassal dikjarazzjoni ta' assigurazzjoni, bosta diretturi, minkejja dan, xorta waħda għamlu dan għall-2006, filwaqt li f'każ wieħed minnhom kienet inkluża riserva importanti;

               15.

               Ifakkar li l-paragrafu 26 tar-riżoluzzjoni tiegħu tat-12 ta' April 2005 (7), jistieden lid-Diretturi tal-Aġenziji sabiex minn issa “l quddiem ir-rapport tal-attivitajiet annwali tagħhom, li jiġi ppreżentat flimkien mat-tagħrif finanzjarju u tal-ġestjoni, irid ikollu miegħu dikjarazzjoni ta' assigurazzjoni li tikkonċerna l-legalità u r-regolarità tal-operazzjonijiet, simili għad-dikjarazzjonijiet li ġew iffirmati mid-Diretturi Ġenerali tal-Kummissjoni;

               16.

               Jitlob lill-Kummissjoni sabiex temenda l-istruzzjonijiet fis-seħħ tagħha lill-aġenziji skont dak li ntqal hawn fuq;

               17.

               Barra minn hekk, jissuġġerixxi li l-Kummissjoni għandha taħdem mal-aġenziji biex jinħoloq mudell armonizzat li japplika għall-aġenziji u għall-korpi satelliti kollha li jiddistingwi b'mod ċar bejn

                           —

                           rapport annwali maħsub għall-qarrejja ġenerali dwar l-operazzjonijiet, ix-xogħol u l-kisbiet tal-korpi,

                           —

                           rendikontijiet finanzjarji u rapport dwar l-implimentazzjoni tal-baġit,

                           —

                           rapport tal-attivitajiet simili għar-rapporti tal-attivitajiet tad-Diretturi Ġenerali tal-Kummissjoni,

                           —

                           dikjarazzjoni ta' assigurazzjoni ffirmata mid-direttur tal-korp, flimkien ma' kull riserva jew osservazzjoni li jqis xierqa li jwassal għall-attenzjoni tal-awtorità ta' kwittanza;

         Konklużjonijiet ġenerali tal-Qorti tal-Awdituri

               18.

               Jinnota dak li sabet il-Qorti (Rapport Annwali, paragrafu 10.29 (8) li l-iżburżar ta' sussidji li jitħallsu mill-Kummissjoni mill-baġit tal-Komunità m'huwiex ibbażat fuq stimi ġġustifikati biżżejjed tar-rekwiżiti ta' likwidità tal-aġenziji, u li dan, flimkien mad-daqs tat-trasferimenti (carry-overs), iwassal sabiex ikollhom bilanċi ta' kreditu kbar mhux ħażin; jinnota wkoll ir-rakkomandazzjoni tal-Qorti li l-livell ta' sussidji li jitħallsu lill-aġenziji għandu jkun konformi mal-bżonnijiet reali tagħhom għal dak li jirrigwardja l-likwidità;

               19.

               Jinnota li fi tmiem l-2006, 14-il aġenzija kienu għad iridu jimplimentaw is-sistema tal-kontijiet ABAC (Rapport Annwali, in-nota f'qiegħ il-paġna għall-paragrafu 10.31);

               20.

               Jinnota l-kumment tal-Qorti (Rapport Annwali, paragrafu 1.25) dwar spejjeż akkumulati minħabba leave li ma tteħidx li huma responsabbli għalihom uħud mill-aġenziji; jirrimarka li l-Qorti tal-Awdituri kkwalifikat id-dikjarazzjoni ta' assigurazzjoni tagħha fil-każ ta' tliet aġenziji (iċ-Ċentru Ewropew għall-Iżvilupp ta' Taħriġ Vokazzjonali (Cedefop), CEPOL u l-Aġenzija Ewropea tal-Ferroviji) għas-sena finanzjarja 2006 (2005: Cedefop, l-Awtorità Ewropea dwar is-Sigurtà fl-Ikel, l-Aġenzija Ewropea għar-Rikostruzzjoni);

         Verifika interna

               21.

               Ifakkar li f'konformità mal-Artikolu 185(3) tar-Regolament Finanzjarju, l-Awditur Intern tal-Kummissjoni huwa wkoll l-awditur intern tal-aġenziji regolatorji li jingħataw għotjiet mill-baġit tal-UE; jirrimarka li l-Awditur Intern jirrapporta lill-bord ta' tmexxija u lid-direttur ta' kull aġenzija;

               22.

               Jiġbed l-attenzjoni għar-riserva li tniżżlet fir-Rapport tal-Attivitajiet Annwali tal-Awditur Intern għall-2006 kif ġej:
               ‘L-Awditur Intern tal-Kummissjoni m'huwiex f'pożizzjoni li jissodisfa kif suppost l-obbligu tiegħu skont l-Artikolu 185 tar-Regolament Finanzjarju bħala awditur intern tal-korpi tal-Komunità minħabba nuqqas ta' riżorsi ta' staff.’;

               23.

               Jinnota, madankollu, il-kumment tal-Awditur Intern fir-rapport tal-attivitajiet tiegħu għall-2006 li mill-2007, bis-saħħa tar-riżorsi tal-istaff addizzjonali mogħtija mill-Kummissjoni lis-Servizz ta' Verifika Interna (IAS), l-aġenziji regolatorji operattivi kollha se jkunu suġġetti għal xogħol ta' verifika interna fuq bażi annwali;

               24.

               Jinnota l-għadd li kulma jmur qiegħed jikber ta' aġenziji regolatorji u eżekuttivi u ta' intrapriżi konġunti li jeħtieġ li ssirilhom verifika mill-IAS skont l-Artikolu 185 tar-Regolament Finanzjarju; jitlob lill-Kummissjoni sabiex tinforma lill-kumitat kompetenti tagħha dwar jekk ir-riżorsi tal-istaff għad-dispożizzjoni tal-IAS humiex se jkunu biżżejjed sabiex issir verifika annwali ta' dawn il-korpi kollha fis-snin li ġejjin;

               25.

               Josserva li l-Artikolu 72(5) tar-Regolament (KE, Euratom)Nru 2343/2002 jesiġi li kull sena kull aġenzija tibgħat rapport lill-Kummissjoni u lill-awtorità tal-kwittanza li jkun imħejji mid-direttur tagħha u li jiġbor fih l-għadd u t-tip ta' verifiki interni li saru mill-awditur intern, ir-rakkomandazzjonijiet li saru u l-azzjoni li ttieħdet dwar dawn ir-rakkomandazzjonijiet; jitlob lill-aġenziji sabiex jindikaw jekk dan huwiex qiegħed isir u, jekk inhu hekk, kif qiegħed isir;

               26.

               Jieħu nota, fir-rigward tal-kapaċità tal-verifika interna, l-iktar b'rabta mal-aġenziji li huma iżgħar, ta' proposta li saret mill-Awditur Intern quddiem il-kumitat kompetenti tal-Parlament nhar l-14 ta' Settembru 2006 li aġenziji li huma iżgħar għandhom ikunu awtorizzati jixtru servizzi ta' verifika interna mis-settur privat;

         L-evalwazzjoni tal-aġenziji

               27.

               Ifakkar fl-istqarrija konġunta mill-Parlament, mill-Kunsill u mill-Kummissjoni (9) li ġiet innegozjata fil-konċiljazzjoni quddiem il-Kunsill tal-baġit tal-ECOFIN tat-13 ta' Lulju 2007 li titlob (i) lista ta' aġenziji li l-Kummissjoni bi ħsiebha tevalwa, u (ii) lista ta' aġenziji li diġà ġew evalwati, flimkien ma' sinteżi tar-riżultati prinċipali;

         Proċeduri dixxiplinari

               28.

               Jinnota li, minħabba d-daqs tagħhom, aġenziji individwali jsibu diffikultà biex jistabbilixxu bordijiet ta' dixxiplina ad hoc minn fost staff li huwa ta' grad xieraq fil-karriera u li l-IDOC (l-Uffiċċju tal-Investigazzjoni u Dixxiplina) tal-Kummissjoni m'huwiex responsabbli għall-aġenziji; jistieden lill-aġenziji sabiex iqisu bord ta' dixxiplina komuni;

         Abbozz ta' ftehima interistituzzjonali

               29.

               Ifakkar fl-abbozz tal-Ftehima Interistituzzjonali dwar il-qafas operattiv għal aġenziji regolatorji Ewropej ippreżentat mill-Kummissjoni (COM(2005) 59), li kien maħsub li joħloq qafas orizzontali għall-ħolqien, l-istruttura, it-tħaddim, l-evalwazzjoni u l-kontroll tal-aġenziji regolatorji Ewropej; jinnota li l-abbozz jirrappreżenta inizjattiva utli bħala sforz sabiex ikunu rrazzjonalizzati l-ħolqien u l-operazzjoni tal-aġenziji; jinnota l-istqarrija fir-rapport ta' sinteżi 2006 tal-Kummissjoni (paragrafu 3.1, COM(2007) 274) li għalkemm ma sarx progress fin-negozjati wara l-pubblikazzjoni tal-abbozz, tnedew mill-ġdid diskussjonijiet dwar sustanza tal-kwistjoni fil-Kunsill fi tmiem l-2006; jiddispjaċih li ma kienx possibbli li jsir iktar progress lejn l-adozzjoni;

               30.

               Jilqa” b'sodisfazzjon għaldaqstant, l-impenn tal-Kummissjoni li tressaq Komunikazzjoni dwar il-ġejjieni tal-aġenziji regolatorji matul l-2008;

         Aġenziji ffinanzjati minnhom infushom

               31.

               Ifakkar li għaż-żewġ aġenziji li jiffinanzjaw lilhom infushom, id-direttur jingħata l-kwittanza mill-bord amministrattiv; jinnota li t-tnejn li huma għandhom eċċessi akkumulati sinifikanti minn dħul minn tariffi li jkunu ġew trasferiti minn ċifri tas-snin preċedenti:

                           —

                           Uffiċċju għall-Armonizzazzjoni tas-Suq Intern: flus kontanti u l-ekwivalenti fi flus kontanti: EUR 281 miljun (10),

                           —

                           Uffiċċju tal-Komunità għall-Varjetajiet ta' Pjanti: flus kontanti u l-ekwivalenti fi flus kontanti: EUR 18-il miljun (11);

         Punti speċifiċi

               32.

               Jinnota l-konklużjoni fir-rapport tal-Qorti tal-Awdituri għall-2006, li fl-aħħar tal-2006 l-approprjazzjonijiet trasferiti għat-titolu II (nefqa amministrattiva) kienu madwar 40 % tal-impenji, u dawk trasferiti għat-titolu III (nefqa operattiva mhux differenzjata) kienu madwar 50 %, u li għall-istess titoli, iktar minn 15 % tal-approprjazzjonijiet ġew ikkanċellati;

               33.

               Jieħu nota tat-tweġiba tal-Aġenzija li l-livell ta' trasferimenti kien għoli fl-2006 minħabba li l-Aġenzija kien għadu qed ikollha testernalizza aktar minn nofs xogħolha billi tiddelegah lill-Awtoritajiet Nazzjonali tal-Avjazzjoni tal-Istati Membri, filwaqt li parti kunsiderevoli mill-fatturi kienu għadhom ma waslux sal-aħħar tas-sena;

               34.

               Jesprimi t-tħassib tiegħu dwar il-konklużjoni l-oħra tal-Qorti li għall-attivitajiet tagħha ta' ċertifikazzjoni fl-2006, is-sistema ta' analiżi tal-ispejjeż tal-Aġenzija wriet spejjeż ta' madwar EUR 48 miljun u dħul ta' madwar EUR 35 miljun;

               35.

               Jinnota li l-Aġenzija kellha EUR 31,9 miljuni f'approprjazzjonijiet għall-impenji u għall-ħlasijiet mill-baġit ġenerali tal-Unjoni Ewropea għas-sena finanzjarja 2006;

               36.

               Jinnota l-insistenza tal-Qorti li l-Aġenzija, b'koperazzjoni mal-Kummissjoni, trid tirrevedi l-iskema tariffarja attwali sabiex tiżgura li l-ispejjeż tal-Aġenzija għall-attivitajiet ta' ċertifikazzjoni jkunu ġustifikati u koperti mit-tariffi tagħha;

               37.

               Jistieden lill-Aġenzija u lill-Kummissjoni biex jirrevedu l-istruttura tariffarja tal-Aġenzija biex jinstab bilanċ bejn l-ispejjeż u d-dħul tal-attivitajiet ta' ċertifikazzjoni;

               38.

               Jinnota t-tweġiba tal-Aġenzija li r-regolament tat-tariffi u l-ħlasijiet (Regolament tal-Kummissjoni (KE) Nru 593/2007 (12), li daħal fis-seħħ fl-1 ta' Ġunju 2007, għandu jiġġenera biżżejjed dħul biex ikopri l-ispiża tal-attivitajiet ta' ċertifikazzjoni;

               39.

               Jirrimarka li fil-karta tal-bilanċ tal-Aġenzija, ir-riċevibbli fuq perjodu qasir ta' żmien ammontaw għal madwar EUR 14-il miljun, li 20 % minnhom kienu ilhom jeżistu aktar minn tliet xhur; jistieden lill-Aġenzija biex timplimenta sistema effettiva ta' mmaniġġjar ta' klejms, li possibilment tkun tinkludi interessi għal ħlasijiet li jsiru tard;

               40.

               Jinnota, mill-kontijiet, li ġew irreġistrati EUR 5,05 miljun, korrispondenti għar-riżultat tal-baġit tal-2006, bħala dejn li għandu jintradd lura lill-Kummissjoni;

               41.

               Jieħu nota tad-dikjarazzjoni tal-uffiċjal li jawtorizza, fid-Dikjarazzjoni tiegħu tal-Assigurazzjoni, li minn meta saret il-verifika mill-IAS f'Lulju 2006, ittieħdu l-miżuri xierqa biex jintlaqgħu r-rakkomandazzjonijiet ewlenin tiegħu;

               42.

               Jinnota d-dikjarazzjoni fir-Rapport Annwali tal-Attivitajiet tal-Aġenzija li l-inċertezza li qed teffettwa l-baġit operattiv tal-Aġenzija għadha teżisti, l-iktar minħabba d-dħul baxx mit-tariffi u mill-ħlasijiet; id-defiċit kien kopert mill-kontribuzzjoni tal-Komunità, iżda dan kellu konsegwenzi għall-attivitajiet tal-Aġenzija li huma ffinanzjati minn dik il-kontribuzzjoni;

               43.

               Jinnota, madankollu, li fl-2006 l-Aġenzija kellha numru sinifikanti ta' postijiet vakanti fil-gradi AD 6 u AD 7.

      (1)  ĠU C 261, 31.10.2007, p. 16.

      (2)  ĠU C 309, 19.12.2007, p. 47.

      (3)  ĠU L 248, 16.9.2002, p. 1.

      (4)  ĠU L 79, 19.3.2008, p. 1.

      (5)  ĠU L 357, 31.12.2002, p. 72.

      (6)  ĠU L 15.7.2008, p. 156.

      (7)  Riżoluzzjoni tal-Parlament Ewropew li tinkludi l-kummenti li jakkumpanjaw id-deċiżjoni dwar kwittanza lid-Direttur tal-Aġenzija tas-Sigurtà tal-Avjazzjoni Ewropea fir-rigward tal-implimentazzjoni tal-baġit tagħha għas-sena finanzjarja 2003 (ĠU L 196, 27.7.2005, p. 145).

      (8)  ĠU C 273, 15.11.2007, p. 1.

      (9)  Dokument tal-Kunsill DS 605/1/07 Rev1.

      (10)  Sors: Rapport dwar il-kontijiet annwali tal-Uffiċċju għall-Armonizzazzjoni tas-Suq Intern għas-sena finanzjarja 2006 flimkien mat-tweġibiet tal-Uffiċċju (ĠU C 309, 19.12.2007, p. 141).

      (11)  Sors: Rapport dwar il-kontijiet annwali tal-Uffiċċju Komunitarju tal-Varjetajiet tal-Pjanti għas-sena finanzjarja 2006 flimkien mat-tweġibiet tal-Uffiċċju (ĠU C 309, 19.12.2007, p. 135).

      (12)  ĠU L 140, 1.6.2007, p. 3.


title: Deċiżjoni tal-Kummissjoni tat-13 ta’ Jannar 2017 dwar il-ħatra ta’ ċerti membri tal-Kunsill Xjentifiku tal-Kunsill Ewropew tar-Riċerka

text:
               14.1.2017

               MT

               Il-Ġurnal Uffiċjali tal-Unjoni Ewropea

               C 13/2

         DEĊIŻJONI TAL-KUMMISSJONI
   tat-13 ta’ Jannar 2017
   dwar il-ħatra ta’ ċerti membri tal-Kunsill Xjentifiku tal-Kunsill Ewropew tar-Riċerka
   (2017/C 13/02)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Deċiżjoni tal-Kunsill 2013/743/UE tat-3 ta’ Diċembru 2013 li tistabbilixxi l-programm speċifiku li jimplimenta Orizzont 2020 — il-Programm Qafas għar-Riċerka u l-Innovazzjoni (2014-2020) u li tħassar id-Deċiżjonijiet 2006/971/KE, 2006/972/KE, 2006/973/KE, 2006/974/KE u 2006/975/KE (1), u b’mod partikolari l-Artikolu 7(1) tagħha,
   Billi:

               (1)

               Il-Kummissjoni waqqfet il-Kunsill Ewropew tar-Riċerka (“ERC”) bid-Deċiżjoni C(2013) 8915 (2) (kif modifikata sussegwentement bid-Deċiżjoni C(2015) 58 (3)) għall-perjodu mill-1 ta’ Jannar 2014 sal-31 ta’ Diċembru 2020 bħala l-mezz ta’ implimentazzjoni tal-azzjonijiet skont il-Parti I “Xjenza Eċċellenti” marbuta mal-għan speċifiku “Il-Kunsill Ewropew tar-Riċerka (ERC)”, imsemmi fil-punt (a) tal-Artikolu 3(1) tad-Deċiżjoni 2013/743/UE,

               (2)

               L-ERC huwa magħmul mill-Kunsill Xjentifiku indipendenti previst fl-Artikolu 7 tad-Deċiżjoni 2013/743/UE u mill-istruttura ta’ implimentazzjoni ddedikata prevista fl-Artikolu 8 ta’ dik id-Deċiżjoni.

               (3)

               Skont l-Artikolu 2(1) tad-Deċiżjoni C(2013) 8915, il-Kunsill Xjentifiku huwa magħmul mill-President tal-ERC u minn 21 membru,

               (4)

               Skont it-tielet sottoparagrafu tal-Artikolu 7(1) tad-Deċiżjoni 2013/743/UE, il-membri tal-Kunsill Xjentifiku jinħatru għal mandat ta’ mhux iżjed minn erba’ snin, li jista’ jiġġedded darba. Dawn jenħtieġ li jinħatru b’mod li jiżgura l-kontinwità tal-ħidma tal-Kunsill Xjentifiku.

               (5)

               It-tieni mandat ta’ membru wieħed tal-Kunsill Xjentifiku se jintemm,

               (6)

               L-ewwel mandat ta’ seba’ membri tal-Kunsill Xjentifiku se jintemm u tlieta mhux se jiġġeddu,

               (7)

               Skont it-tieni sottoparagrafu tal-Artikolu 7(1) tad-Deċiżjoni 2013/743/UE, il-membri tal-Kunsill Xjentifiku jinħatru mill-Kummissjoni, wara li ssir proċedura indipendenti u trasparenti għall-identifikazzjoni tagħhom bi qbil mal-Kunsill Xjentifiku, li tinkludi konsultazzjoni mal-komunità xjentifika u rapport lill-Parlament Ewropew u lill-Kunsill. Għal dan l-għan, twaqqaf Kumitat ta’ Identifikazzjoni permanenti għall-għażla tal-membri futuri tal-Kunsill Xjentifiku tal-Kunsill Ewropew tar-Riċerka. Il-Kumitat għamel rakkomandazzjonijiet lill-Kummissjoni għall-ħatra ta’ erba’ membri ġodda tal-Kunsill Xjentifiku u għat-tiġdid tal-ewwel mandati ta’ erba’ membri tal-Kunsill Xjentifiku, li ġew aċċettati,

         IDDEĊIEDIET KIF ĠEJ:
   Artikolu 1
   Il-Professur Paola BOVOLENTA maħtura bħala membru tal-Kunsill Xjentifiku tal-ERC għall-ewwel mandat li jintemm fil-31 ta’ Diċembru 2020.
   Il-Professur Eveline CRONE maħtura bħala membru tal-Kunsill Xjentifiku tal-ERC għall-ewwel mandat li jibda fl-1 ta’ April 2017 u jintemm fil-31 ta’ Diċembru 2020.
   Il-Professur Andrzej JAJSZCZYK maħtur bħala membru tal-Kunsill Xjentifiku tal-ERC għall-ewwel mandat li jintemm fil-31 ta’ Diċembru 2020.
   Il-Professur Giulio SUPERTI-FURGA maħtur bħala membru tal-Kunsill Xjentifiku tal-ERC għall-ewwel mandat li jintemm fil-31 ta’ Diċembru 2020.
   Il-Professur Klaus BOCK maħtur bħala membru tal-Kunsill Xjentifiku tal-ERC għat-tieni mandat li jintemm fil-31 ta’ Diċembru 2018.
   Il-Professur Athene DONALD maħtura bħala membru tal-Kunsill Xjentifiku tal-ERC għat-tieni mandat li jintemm fil-31 ta’ Diċembru 2018.
   Il-Professur Eva KONDOROSI maħtura bħala membru tal-Kunsill Xjentifiku tal-ERC għat-tieni mandat li jintemm fil-31 ta’ Diċembru 2018.
   Il-Professur Reinhilde VEUGELERS maħtura bħala membru tal-Kunsill Xjentifiku tal-ERC għat-tieni mandat li jintemm fil-31 ta’ Diċembru 2018.
   Artikolu 2
   Il-membri tal-Kunsill Xjentifiku tal-ERC huma mniżżla fl-Anness ta’ din id-Deċiżjoni.
   Artikolu 3
   Din id-Deċiżjoni tidħol fis-seħħ fl-1 ta’ Jannar 2017.

      Magħmul fi Brussell, it-13 ta’ Jannar 2017.

            Għall-Kummissjoni

         Carlos MOEDAS

            Membru tal-Kummissjoni

      (1)  ĠU L 347, 20.12.2013, p. 965.

      (2)  Id-Deċiżjoni tal-Kummissjoni C(2013) 8915 tat-12 ta’ Diċembru 2013 li twaqqaf il-Kunsill Ewropew tar-Riċerka (ĠU C 373, 20.12.2013, p. 23).

      (3)  Id-Deċiżjoni tal-Kummissjoni C(2015) 58 tas-17 ta’ Frar 2015 li temenda d-Deċiżjoni C(2013) 8915 li twaqqaf il-Kunsill Ewropew tar-Riċerka (ĠU C 58, 18.2.2015, p. 3).

      ANNESS
      Membri tal-Kunsill Xjentiiku tal-ERC

                  Isem u Istitut

                  Tmiem il-mandat

                  Klaus BOCK, il-Fondazzjoni Nazzjonali Daniża tar-Riċerka

                  il-31 ta’ Diċembru 2018

                  Paola BOVOLENTA, l-Università Awtonoma ta’ Madrid

                  il-31 ta’ Diċembru 2020

                  Margaret BUCKINGHAM, l-Istitut Pasteur, Pariġi

                  it-30 ta’ Ġunju 2019

                  Christopher CLARK, l-Università ta’ Cambridge

                  il-31 ta’ Diċembru 2019

                  Eveline CRONE, l-Università ta’ Leiden

                  il-31 ta’ Diċembru 2020

                  Athene DONALD, l-Università ta’ Cambridge

                  il-31 ta’ Diċembru 2018

                  Andrzej JAJSZCZYK, l-Università tax-Xjenza u t-Teknoloġija AGH, Krakow

                  il-31 ta’ Diċembru 2020

                  Tomas JUNGWIRTH, l-Akkademja tax-Xjenzi tar-Repubblika Ċeka

                  il-31 ta’ Diċembru 2018

                  Eva KONDOROSI, l-Akkademja Ungeriża tax-Xjenzi

                  il-31 ta’ Diċembru 2018

                  Michael KRAMER, l-Istitut Max Planck tar-Radjoastronomija, Bonn

                  it-30 ta’ Ġunju 2019

                  Kurt MEHLHORN, l-Istitut Max Planck tal-Informatika, Saarbrücken

                  it-30 ta’ Ġunju 2020

                  Barbara ROMANOWICZ, il-Laboratorju Sesmoloġiku ta’ Berkeley

                  il-31 ta’ Diċembru 2019

                  Nils Christian STENSETH, l-Università ta’ Oslo

                  il-31 ta’ Diċembru 2017

                  Martin STOKHOF, l-Università ta’ Amsterdam

                  il-31 ta’ Diċembru 2017

                  Giulio SUPERTI-FURGA, iċ-Ċentru tar-Riċerka tal-Mediċina Mollekulari tal-Akkademja Awstrijaka tax-Xjenzi

                  il-31 ta’ Diċembru 2020

                  Nektarios TAVERNARAKIS, l-Istitut tal-Bijoloġija Molekulari u tal-Bijoteknoloġija, il-Fondazzjoni tar-Riċerka u tat-Teknoloġija — Hellas

                  it-30 ta’ Ġunju 2020

                  Janet THORNTON, il-Laboratorju Ewropew tal-Bijoloġija Molekolari tal-Istitut Ewropew tal-Bijoinformatika (EMBL-EBI)

                  il-31 ta’ Diċembru 2018

                  Isabelle VERNOS, l-Istitut Katalan tar-Riċerka u l-Istudji Avvanzati, Barċellona

                  it-30 ta’ Ġunju 2019

                  Reinhilde VEUGELERS, l-Università Kattolika ta’ Leuven

                  il-31 ta’ Diċembru 2018

                  Michel WIEVIORKA, iċ-Ċentru għall-Analiżi u għall-Intervent Soċjoloġiċi, Pariġi

                  il-31 ta’ Diċembru 2017

                  Fabio ZWIRNER, l-Università ta’ Padova

                  il-31 ta’ Diċembru 2018


title: Deċiżjoni (UE) 2017/102 tal-Bank Ċentrali Ewropew tal-11 ta' Jannar 2017 li temenda d-Deċiżjoni (UE) 2015/5 dwar l-implimentazzjoni tal-programm ta' xiri ta' titoli ggarantiti minn assi (BĊE/2017/3)

text:
               20.1.2017

               MT

               Il-Ġurnal Uffiċjali tal-Unjoni Ewropea

               L 16/55

         DEĊIŻJONI (UE) 2017/102 TAL-BANK ĊENTRALI EWROPEW
   tal-11 ta' Jannar 2017
   li temenda d-Deċiżjoni (UE) 2015/5 dwar l-implimentazzjoni tal-programm ta' xiri ta' titoli ggarantiti minn assi (BĊE/2017/3)
   IL-KUNSILL GOVERNATTIV TAL-BANK ĊENTRALI EWROPEW,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel inċiż tal-Artikolu 127(2) tiegħu,
   Wara li kkunsidra l-Istatut tas-Sistema Ewropea ta' Banek Ċentrali u tal-Bank Ċentrali Ewropew u, b'mod partikolari t-tieni subparagrafu tal-Artikolu 12.1 flimkien mal-ewwel inċiż tal-Artikolu 3.1, u l-Artikolu 18.1 tiegħu,
   Billi:

               (1)

               Id-Deċiżjoni (UE) 2015/5 tal-Bank Ċentrali Ewropew (BĊE/2014/45) (1), stabbilixxiet programm ta' xiri ta' titoli ggarantiti b'assi (ABSPP). Flimkien mat-tielet programm ta' xiri ta' bonds iggarantiti, il-programm ta'xiri ta'assi tas-settur pubbliku minn swieq sekondarji u l-programm ta' xiri mis-settur korporattiv, l-ABsPP huwa parti mill-programm ta' xiri ta' assi estiż (APP). L-għan tal-APP huwa li jkompli jtejjeb it-trasmissjoni tal-politika monetarja, sabiex jiffaċilita l-għoti ta' kreditu lill-ekonomija taż-żona tal-euro, iħaffef il-kundizzjonijiet għat-teħid ta' self minn unitajiet domestiċi u ditti u jikkontribwixxi sabiex ir-rati tal-inflazzjoni jinġiebu lura għal livelli li huma taħt iżda qrib għal 2 % fuq medda ta' żmien medju, b'mod konsistenti mal-objettiv primarju tal-Bank Ċentrali Ewropew (BĊE) li jżomm l-istabbiltà tal-prezzijiet.

               (2)

               Ix-xiri ta' assi taħt l-APP hija miżura proporzjonata għal mitigazzjoni tar-riskji għall-prospetti għall-iżviluppi fil-prezzijiet, billi tkompli ttaffi iżjed il-kundizzjonijiet monetarji u finanzjarji, inklużi dawk rilevanti għall-kundizzjonijiet ta' self tal-korporazzjonijiet mhux finanzjarji u l-unitajiet domestiċi, biex b'hekk jiġu appoġġati l-konsum aggregat u l-infiq fl-investiment fiż-żona tal-euro biex fl-aħħar mill-aħħar jingħata kontribut għar-ritorn lejn rati ta' inflazzjoni inqas minn imma qrib it-2 % matul perijodu ta' żmien medju. L-APP jikkonforma bi sħiħ mal-obbligi tal-banek ċentrali tal-Eurosistema skont it-Trattati, inkluża l-projbizzjoni ta' finanzjament monetarju, u ma jfixkilx l-operat tal-Eurosistema skont il-prinċipju ta' ekonomija tas-suq miftuħ b'kompetizzjoni libera.

               (3)

               Fit-8 ta' Diċembru 2016, il-Kunsill Governattiv iddeċieda, b'mod konformi mal-mandat tiegħu li jiżgura l-istabbiltà tal-prezzijiet, li ċerti parametri tal-APP għandhom jiġu aġġustati sabiex jinkisbu l-objettivi tal-APP. L-aġġustamenti huma konformi mal-mandat tal-politika monetarja tal-Kunsill Governattiv, jikkonformaw bis-sħiħ mal-obbligi tal-banek ċentrali tal-Eurosistema taħt it-Trattati u jirriflettu debitament kunsiderazzjonijiet ta' ġestjoni tar-riskju.

               (4)

               B'mod aktar speċifiku, l-orizzont maħsub ta' xirjiet taħt l-APP għandu jiġi estiż sat-tmiem ta' Diċembru 2017, jew lil hinn, jekk meħtieġ, u fi kwalunkwe każ sakemm il-Kunsill Governattiv jara aġġustament sostnut fil-perkors tal-inflazzjoni li jkun konsistenti mal-għan tiegħu li jikseb rati ta' inflazzjoni li jkunu taħt, iżda qrib, it-2 % fuq medda ta' żmien medju.

               (5)

               Il-likwidità provduta lis-suq permezz tax-xirjiet ikkombinati fix-xahar taħt l-APP għandha tkompli tammonta għal EUR 80 biljun sa tmiem Marzu 2017. Minn April 2017, ix-xirjiet fix-xahar ikkombinati taħt l-APP għandhom jipproċedu b'ritmu ta' EUR 60 biljun sat-tmiem ta' Diċembru 2017, jew lil hinn, jekk meħtieġ, u fi kwalunkwe każ sakemm il-Kunsill Governattiv jara aġġustament sostnut fil-perkors tal-inflazzjoni li tkun konsistenti mal-mira tiegħu ta' inflazzjoni. Jekk, sadanittant, il-prospettiva ssir anqas favorevoli, jew jekk il-kundizzjonijiet finanzjarji jsiru inkonsistenti ma' progress ulterjuri lejn aġġustament sostnut fil-perkors tal-inflazzjoni, il-Kunsill Governattiv beħsiebu jżid il-programm f'termini ta' daqs u/jew durazzjoni.

               (6)

               Sabiex tiġi żgurata l-implimentazzjoni mingħajr skossi ta' xirjiet taħt l-APP matul l-orizzont maħsub, ix-xirjiet ta' titoli taħt l-APP b'rendIment għall-maturità li tkun taħt ir-rata tal-imgħax fuq il-faċilità tad-depożitu tal-BĊE għandhom jiġu permessi sal-grad meħtieġ.

               (7)

               Għalhekk, id-Deċiżjoni (UE) 2015/5 (BĊE/2014/45) għandha tiġi emendata kif meħtieġ,

         ADOTTA DIN ID-DEĊIŻJONI:
   Artikolu 1
   Emenda
   Fl-Artikolu 2 tad-Deċiżjoni (UE) 2015/5 (BĊE/2014/45), għandu jiżdied il-punt (10) li ġej:

                  “(10)

                  Huma permessi xirjiet ta' ABSs nominali b'rendiment negattiv sal-maturità (jew rendiment għall-agħar) ugwali għal jew 'il fuq mir-rata tal-faċilità ta' depożitu. Huma permessi sal-grad meħtieġ xirjiet ta' ABSs b'rendiment negattiv sal-maturità (jew rendiment għall-agħar) taħt ir-rata tal-faċilità ta' depożitu.”.

   Artikolu 2
   Dħul fis-seħħ
   Din id-Deċiżjoni għandha tidħol fis-seħħ fit-13 ta' Jannar 2017.

      Magħmul fi Frankfurt am Main, il-11 ta' Jannar 2017.

            Għall-Kunsill Governattiv tal-BĊE

            Il-President tal-BĊE

         Mario DRAGHI

      (1)  Id-Deċiżjoni (UE) 2015/5 tal-Bank Ċentrali Ewropew tad-19 ta' Novembru 2014 dwar l-implimentazzjoni tal-programm ta' xiri ta' titoli ggarantiti minn assi (BĊE/2014/45) (ĠU L 1, 6.1.2015, p. 4).